สรุปข่าวประจำสัปดาห์ (30 กรกฎาคม – 2 สิงหาคม  2561)
สรุปข่าวประจำสัปดาห์ (30 กรกฎาคม – 2 สิงหาคม  2561)	
  31  ก.ค. 61   
  มติคณะรัฐมนตรี  
  ครม.เห็นชอบให้จุดผ่อนปรนบ้านฮวก จังหวัดพะเยา เป็นจุดผ่านแดนถาวร ตามที่สภาความมั่นคงแห่งชาติเสนอ   
 พลโท สรรเสริญ แก้วกำเนิด โฆษกประจำสำนกันายกรัฐมนตรี แถลงผลการประชุมคณะรัฐมนตรี ว่า ที่ประชุมคณะรัฐมนตรี เห็นชอบยกระดับจุดผ่อนปรนทางการค้าบ้านฮวก อำเภอภูซาง จังหวัดพะเยา เป็นจุดผ่านแดนถาวร ตามที่ สภาความมั่นคงแห่งชาติ(สมช.) เสนอ โดยยืนยันว่า พื้นที่ดังกล่าวไม่มีปัญหาเรื่องเส้นแบ่งเขตแดน อาวุธสงคราม ระเบิด การค้ามนุษย์ ชนกลุ่มน้อย บุคคล 2 สัญชาติ และการลักลอบเข้าเมือง ซึ่งระบบสาธารณสุขจังหวัดพะเยา ได้กำหนดโครงสร้างด่านควบคุมโรค รวมถึงโครงการพัฒนาระบบสาธารณสุขชายแดนปี 2561 ไว้แล้ว ส่วนการบริการจัดการพื้นที่ การพัฒนาเส้นทางคมนาคม ก็จะมีการก่อสร้างทางหลวงแผ่นดินหมายเลข 1093 ไปยังบ้านฮวก ซึ่งได้บรรจุไว้ในแผนงานปี 2562 ของกรมทางหลวงแล้ว ด่านศุลกากรเชียงของ ด่านตรวจคนเข้าเมือง ด่านกักกันสัตว์-พืช ก็แจ้งความพร้อมในการจัดอัตรากำลังบุคคลเข้าไปปฏิบัติหน้าที่ ซึ่งด่านดังกล่าวมีปริมาณการค้าตั้งแต่ปี 2556-2560 มีมูลค่า 1,386 ล้านบาท โดยจังหวัดพะเยาได้เปรียบดุลการค้าอยู่ 1,170 ล้านบาท คิดเป็นร้อยละ 85 ของมูลค่าการค้าทั้งหมด และมีแนวโน้มเพิ่มขึ้นอย่างต่อเนื่อง ส่วนปริมาณการเดินทางเข้าออกจุดผ่อนปรนบ้านฮวกของชาว สปป.ลาว ทั้งสิ้นกว่า 2 แสนคน และมีแนวโน้มเพิ่มขึ้นอย่างต่อเนื่อง จึงเห็นว่ามีความพร้อมที่จะยกเป็นจุดผ่านแดนถาวรและจะมีการกำหนดว่าจะทำพิธีเปิดด่านของ 2 ประเทศพร้อมกันในวันพุธที่ 8 สิงหาคม 2561 
   ครม. อนุมัติงบกลางปี 2560 วงเงิน 468 ล้านบาท ปรับปรุงฟื้นฟูแหล่งน้ำ 9 จังหวัดทั่วประเทศ  
 พลโท สรรเสริญ แก้วกำเนิด โฆษกประจำสำนักนายกรัฐมนตรี แถลงว่าคณะรัฐมนตรีเห็นชอบให้ใช้งบกลางปี 2560 วงเงิน 468.91 ล้านบาท เพื่อปรับปรุงฟื้นฟูแหล่งน้ำ ประจำปี 2561 ซึ่งเป็นการดำเนินการระหว่างกองทัพบกกับมูลนิธิอุทกพัฒน์ ในการปรับปรุงแหล่งน้ำในพื้นที่ภาคเหนือ ภาคตะวันออกเฉียงเหนือ ภาคกลางและภาคใต้บางส่วน โดยจากการสำรวจพื้นที่พบว่าต้องดำเนินการปรับปรุงจำนวน 47 โครงการ ใน 9 จังหวัด ได้แก่ จังหวัดแพร่ พะเยา พิจิตร สุโขทัย เพชรบูรณ์ นครสวรรค์ บุรีรัมย์ ปราจีนบุรี และจังหวัดพัทลุง ทั้งนี้จะต้องดำเนินการขุดลอกตะกอนแหล่งน้ำและนำดินไปปรับพื้นที่สาธารณประโยชน์ในบริเวณใกล้เคียง รวมถึงต้องจัดทำพื้นที่แก้มลิงเพื่อกักเก็บน้ำไว้ใช้ในช่วงหน้าแล้ง ในการนี้จะประสานกับกรมส่งเสริมการปกครองท้องถิ่น กระทรวงมหาดไทยเพื่อดูรายละเอียดโครงการที่จะดำเนินการทั้งหมดว่ามีพื้นที่ทับซ้อนกันหรือไม่ และโครงการปรับปรุงฟื้นฟูแหล่งน้ำนี้จะบรรจุอยู่ในแผนบริหารจัดการน้ำของรัฐบาลด้วย
 นอกจากนี้ คณะรัฐมนตรี ยังเห็นชอบในหลักการยุทธศาสตร์การบริหารจัดการแร่ เพื่อวางแผนบริหารจัดการในภาพรวมของประเทศให้เกิดประโยชน์สูงสุดและจัดสรรผลประโยชน์ให้แก่ผู้มีส่วนได้เสียทุกด้านด้วยความเป็นธรรม โดยมีมาตรการหลัก คือ การสร้างความมั่นคงให้ไทยเป็นฐานของทรัพยากรแร่และวัตถุดิบเพื่อการพัฒนาอุตสาหกรรม จำแนกเขตแหล่งแร่ให้นำแร่มาใช้ประโยชน์อย่างคุ้มค่า สร้างดุลยภาพทั้งด้านเศรษฐกิจ สังคม สิ่งแวดล้อมและสุขภาพของประชาชน พัฒนากลไกระบบอนุญาตประทานบัตรการจัดเก็บค่าภาคหลวงอย่างมีประสิทธิภาพ ตลอดจนเสริมสร้างการมีส่วนร่วมจากทุกภาคส่วน 
  ครม. เห็นขอบอนุมัติสร้างรถไฟทางคู่เด่นชัยเชียงราย เชียงของ คาดเริ่มก่อสร้างได้ปีหน้า 
 นายณัฐพร จาตุศรีพิทักษ์ ที่ปรึกษารัฐมนตรีประจำสำนักนายกรัฐมนตรี เปิดเผยผล ครม. เห็นชอบอนุมัติโครงการก่อสร้างรถไฟทางคู่สายเด่นชัย  เชียงราย  เชียงของ รวมระยะทาง 323 กิโลเมตร ที่คาดว่าจะเริ่มก่อสร้างได้ภายในปีหน้า 2562 ก่อนจะเปิดให้บริการได้ในปี 2565วงเงินรวม 85,345 ล้านบาท 
 สำหรับโครงการรถไฟทางคู่สายเด่นชัย  เชียงราย  เชียงของ จะประกอบด้วย 26 สถานี และอุโมงค์รถไฟ 4 แห่ง โดยจะเริ่มต้นจาก จังหวัดแพร่  ลำปาง  พะเยา  เชียงราย จนถึงเชียงของ ซึ่งจะแบ่งการก่อสร้างออกเป็น 3 สัญญา ได้แก่ สัญญาที่ 1 ช่วงเด่นชัย งาว สัญญาที่ 2 ช่วงงาว เชียงราย และสัญญาที่ 3 ช่วงเชียงราย เชียงของ
  ครม. เห็นชอบมาตรการพักชำระหนี้ช่วยเหลือเกษตรกร  
 นายณัฐพร จาตุศรีพิทักษ์ ที่ปรึกษารัฐมนตรีประจำสำนักนายกรัฐมนตรี เปิดเผยผลการประชุมคณะรัฐมนตรี หรือ ครม. ว่า ที่ประชุมเห็นชอบมาตรการลดภาระหนี้ เพื่อเพิ่มสภาพคล่องให้กับเกษตรกรรายย่อยทั้งหมด 3.81 ล้านราย ด้วยการขยายเวลาชำระหนี้ให้เกษตรกร ที่เป็นลูกค้าของธนาคารเพื่อการเกษตรและสหกรณ์การเกษตร หรือ ธ.ก.ส. ให้มีผลเริ่มมาตรการตั้งแต่วันพรุ่งนี้ 1 ส.ค. 2561 จนถึงวันที่ 31 กรกฎาคม 2564
 นอกจากนี้ สำหรับผู้ที่เข้าร่วมโครงการจะได้รับสินเชื่อในการปรับโครงสร้างการผลิต รวมถึงยังมีมาตรการช่วยลดภาระดอกเบี้ยเงินกู้ร้อยละ 3 ให้เกษตรกรรายย่อยโดยเฉพาะ ที่มีวงเงินกู้เงินต้นไม่เกิน 300,000 บาทต่อราย เป็นระยะเวลา 1 ปี ตั้งแต่วันที่ 1 สิงหาคม 2561 จนถึงวันที่ 31 กรกฎาคม 2562 โดยรัฐบาลจะเป็นผู้จ่ายชดเชยอัตราดอกเบี้ยให้ คาดใช้วงเงินถึง 2,724 ล้านบาท 
การเมือง/มั่นคง 
  30  ก.ค. 61   
   นายกรัฐมนตรี ห่วงใยน้ำท่วมหลายพื้นที่ กำชับทุกจังหวัดบูรณาการช่วยเหลือเร่งด่วน  
 พลโท สรรเสริญ แก้วกำเนิด โฆษกประจำสำนักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรี แสดงความเป็นห่วงพี่น้องประชาชนในพื้นที่ที่ประสบภัยน้ำท่วมอันเนื่องมาจากฝนตกหนักติดต่อกันหลายวัน โดยเบื้องต้นได้รับรายงานว่าบางจังหวัดมีน้ำท่วมสูง โดยเฉพาะภาคตะวันออกเฉียงเหนือ ทำให้เป็นอุปสรรคต่อการสัญจร บ้านเรือนและพื้นที่การเกษตรได้รับความเสียหาย จึงกำชับผู้ว่าราชการจังหวัดผ่านกระทรวงมหาดไทยให้บูรณาการทุกหน่วยงานในพื้นที่เร่งให้ความช่วยเหลือผู้ประสบภัยและสำรวจความเสียหายเพื่อชดเชยเยียวยาประชาชนต่อไป พร้อมฝากเตือนประชาชนให้ติดตามข่าวสารภัยพิบัติอย่างระมัดระวัง โดยขอให้ติดตามข่าวจากทางราชการ ไม่หลงเชื่อข่าวลือที่ส่งต่อกันทางโซเชียลมีเดีย เพราะอาจเกิดความตื่นตระหนกได้ เช่นกรณีที่ระบุว่า จังหวัดสกลนครเกิดน้ำท่วมรุนแรงที่สุดในรอบ 20 ปี 
 นอกจากนี้ นายกรัฐมนตรี ได้รับทราบข่าวเหตุแผ่นดินไหวที่เกาะลอมบอก ประเทศอินโดนีเซียแล้ว โดยห่วงใยคนไทยที่เดินทางไปท่องเที่ยวและติดอยู่ที่ในพื้นที่ ซึ่งล่าสุดได้รับรายงานว่า เอกอัครราชทูตไทย และผู้ช่วยทูตทหารทั้ง 3 เหล่าทัพได้เดินทางเข้าพื้นที่เกาะลอมบอก เพื่อร่วมประชุมกับทางการอินโดนีเซียแล้ว ขณะนี้ทุกฝ่ายไม่ว่าจะเป็นเจ้าหน้าที่รัฐ หรือภาคเอกชนไทยที่ไปลงทุนในอินโดนีเซียได้พยายามให้ความช่วยเหลือนักท่องเที่ยวไทยอย่างเต็มที่ โดยได้จัดหาอาหารและที่พักไว้จำนวนหนึ่งระหว่างรอการนำตัวออกนอกพื้นที่
  กระทรวงคมนาคม จัดตั้งศูนย์ปฏิบัติการเฉพาะกิจ One Transport คมนาคม ป้องกันแก้ไขน้ำท่วมท่าอากาศยานสกลนคร  
 นายอาคม เติมพิทยาไพสิฐ รัฐมนตรีว่าการกระทรวงคมนาคม ลงพื้นที่จังหวัดสกลนคร เพื่อติดตามสถานการณ์น้ำท่วมในพื้นที่ภาคตะวันออกเฉียงเหนือ ที่อาจมีผลกระทบต่อ ท่าอากาศยานสกลนคร และเส้นทางคมนาคม ถนน และสะพาน พร้อมรับฟังบรรยายสรุปสถานการณ์ปัจจุบัน ที่ท่าอากาศยานสกลนคร โดยรัฐมนตรีว่าการกระทรวงคมนาคม ได้สั่งการให้กรมท่าอากาศยาน และหน่วยงานในสังกัดกระทรวงคมนาคม บูรณาการร่วมกัน โดยให้จัดตั้ง “ศูนย์ปฏิบัติการเฉพาะกิจ One Transport คมนาคม ป้องกันแก้ไขน้ำท่วมท่าอากาศยานสกลนคร” รายงานตรงต่อ “ศูนย์บัญชาการเหตุการณ์จังหวัดสกลนคร”
 นอกจากนี้ยังได้สั่งการให้กำหนดจุดที่จะติดตั้งเครื่องสูบน้ำในบริเวณท่าอากาศยานสกลนครในกรณีที่มีน้ำมากมระบายออกได้ช้า และให้ทำการสำรวจค่าระดับความสูงของ ทางวิ่ง ทางขับ และจุดอื่นที่สำคัญ เทียบกับค่าระดับของหนองหาร เพื่อการวางแผนบริหารจัดการเรื่องน้ำได้อย่างเป็นระบบครบวงจร อีกทั้งให้ขนส่งจังหวัดสกลนคร จัดเตรียมแผนรับมือ จัดหารถโดยสารรองรับการเดินทางของประชาชน ในกรณีเกิดวิกฤติน้ำท่วมสนามบินต่อไป ซึ่งในเดือนกรกฎาคม 2560 ที่ผ่านมา ประสบปัญหาน้ำท่วมภายในบริเวณสนามบินและต้องปิดสนามบินชั่วคราว
 ทั้งนี้ในปี 2561 นี้ ภาพรวมปริมาณน้ำที่เข้าสนามบิน และบริเวณโดยรอบ ทั้งน้ำจากอ่างเก็บน้ำห้วยทรายขมิ้น ลำห้วยสมอ และน้ำจากเทือกเขาภูพาน น้อยกว่าครึ่ง เมื่อเทียบกับปีที่แล้ว และท่าอากาศยานสกลนคร ได้เตรียมการป้องกันปัญหาน้ำท่วม โดยการขุดลอกคลองคู่ขนานทางวิ่ง (Runway) ทั้ง 2 ข้างๆ ละ 800 เมตร รวมความยาว 1,600 เมตร และท่อเหลี่ยมลอดทางวิ่งอีก 2 จุด และตรวจวัดค่าระดับน้ำ ใกล้ๆ ทางวิ่ง และทางขับ (Taxiway) วันละ 7 ครั้ง ตั้งแต่วันที่ 27 ก.ค. อย่างต่อเนื่อง ปัจจุบัน 30 ก.ค. 61 พบว่า ระดับน้ำลดลงอย่างต่อเนื่อง น้ำสามารถระบายออกจากสนามบินได้อย่างสะดวก และหากในช่วง 1-2 วันนี้ คือ วันที่ 30-31 กรกฎาคม 2561 ปริมาณน้ำฝนเป็นไปตามฤดูกาล ตามที่กรมอุตุนิยมวิทยาได้คาดการณ์ไว้ ก็มั่นใจได้ว่าท่าอากาศยานสกลนครสามารถรับมือได้ น้ำจะไม่ท่วมเช่นปี 2560 
  รัฐมนตรีว่าการกระทรวงมหาดไทย ลงพื้นที่ตรวจเยี่ยมและให้กำลังใจประชาชนผู้ประสบภัยดินโคลนถล่ม อำเภอบ่อเกลือ จังหวัดน่าน  
 พลเอก อนุพงษ์ เผ่าจินดา รัฐมนตรีว่าการกระทรวงมหาดไทย พร้อมด้วยนายฉัตรชัย พรหมเลิศ ปลัดกระทรวงมหาดไทย และผู้บริหารระดับสูงของกระทรวงมหาดไทย ลงพื้นที่ตรวจเยี่ยมและให้กำลังใจประชาชนผู้ประสบภัยดินโคลนถล่ม ณ ศูนย์พักพิงชั่วคราวโรงเรียนบ้านสว้า  จังหวัดน่าน โดยมีนายไพศาล วิมลรัตน์ ผู้ว่าราชการจังหวัดน่าน และหัวหน้าส่วนราชการ ร่วมรายงานสถานการณ์ ทั้งนี้ พลเอก อนุพงษ์  มอบเงินช่วยเหลือแก่ครอบครัวผู้เสียชีวิต 8 ราย พร้อมมอบถุงยังชีพแก่ผู้ประสบภัย จำนวน 268 คน รวม 61 ครัวเรือน และเดินพบปะเยี่ยมเยียนให้กำลังใจประชาชนผู้ประสบภัยภายในศูนย์พักพิงฯ พร้อมกล่าวว่า สมเด็จพระเจ้าอยู่หัว มีพระราชกระแสให้ทุกหน่วยงาน ทุกคน ทุกฝ่าย ช่วยแก้ไขปัญหาให้ประชาชนให้หมดไปให้เร็วที่สุด พร้อมพระราชทานกำลังใจแก่ครอบครัวผู้เสียชีวิต และผู้ประสบภัยทุกคน  โดยรัฐบาลจะช่วยเหลือในการซ่อมแซมที่อยู่ที่อาศัยและชดเชยเยียวยาให้แก่ผู้ประสบภัยทุกราย พร้อมให้เจ้าหน้าที่ทั้งท้องถิ่นและท้องที่ดูแลประชาชนอย่างเต็มกำลังความสามารถ
  ผอ.สสนก. ระบุ ยังคงมีการเฝ้าระวังสถานการณ์ตามแนวแม่น้ำโขงใกล้ชิด  
 นายสุทัศน์ วีสกุล ผู้อำนวยการสถาบันสารสนเทศทรัพยากรน้ำและการเกษตร หรือ สสนก. ระบุว่า ขณะนี้ ได้ร่วมกับศูนย์ป้องกันและบรรเทาสาธารณภัย กองทัพภาคที่ 2 เฝ้าระวังสถานการณ์น้ำท่วมตามแนวแม่น้ำโขงอย่างใกล้ชิด หลังพบว่า หลายพื้นที่ระดับน้ำเพิ่มสูงขึ้น จากปริมาณฝนที่ตกหนักต่อเนื่อง และปริมาณน้ำจากเขื่อนเซเปียน เซน้ำน้อยแตก โดยเฉพาะที่จังหวัดอุบลราชธานี มุกดาหาร และนครพนม รวมถึงแนวริมน้ำก่ำ ที่น้ำล้นจากหนองหาร จังหวัดสกลนคร โดยขอให้ประชาชนในพื้นที่สังเกตระดับน้ำตลอดแนวแม่น้ำโขง แม้บางจังหวัด เช่น หนองคาย จะยังมีระดับน้ำไม่สูง แต่จากนี้ จะมีมวลน้ำจากเชียงของ สปป.ลาว และเชียงคาน จังหวัดเลย ไหลลงมาเติม หากปริมาณฝนในพื้นที่ตกเกินกว่า 100 มิลลิเมตร มิสเตอร์เตือนภัย กรมป้องกันและบรรเทาสาธารณภัย จะแจ้งเตือนให้อพยพทันที
  31  ก.ค. 61   
  นายกรัฐมนตรี กำชับทุกหน่วยงานเตรียมพร้อมดูแลประชาชนพื้นที่ฝนตกหนักเสี่ยงอุทกภัย   
 พลเอก ประยุทธ์ จันทร์โอชา นายกรัฐมนตรี  กำชับกระทรวงมหาดไทย ผู้ว่าราชการจังหวัด องค์กรปกครองส่วนท้องถิ่น ดูแลประชาชนในพื้นที่ที่มีฝนตกหนัก เสี่ยงต่อการเกิดอุทกภัยและดินโคลนถล่ม โดยให้ความสำคัญกับเรื่องของการประกาศเตือนภัย แจ้งเตือนประชาชนและการย้ายประชาชนในพื้นที่เสี่ยงออกมายังพื้นที่ปลอดภัย เพื่อไม่ให้ซ้ำรอยกับกรณีที่เกิดในจังหวัดน่าน ที่ขณะนี้ประชาชน 60 ครัวเรือนได้ออกไปอยู่ในพื้นที่ปลอดภัยแล้ว และหลังจากนี้คณะกรรมการจัดหาที่ดินแห่งชาติ จะพิจารณาพื้นที่อยู่อาศัยและที่ดินทำกินให้ใหม่ ขณะเดียวกันต้องมีแนวทางแก้ปัญหาระยะยาว โดยเฉพาะประชาชนที่อยู่ในพื้นที่เสี่ยงเกิดภัยพิบัติทั่วประเทศ  ที่จะต้องหาพื้นที่ทำกินและอยู่อาศัยที่ปลอดภัยรองรับ
 นายกรัฐมนตรี กล่าวด้วยว่า ได้สั่งการให้หน่วยงานที่เกี่ยวข้องและผู้ว่าราชการจังหวัด 59 จังหวัด ที่มีรายงานปริมาณฝนตกหนัก เสี่ยงอุทกภัย ต้องเตรียมแผนเผชิญเหตุ แผนอพยพและขนย้ายสิ่งของ รวมไปถึงแจ้งเตือนประชาชนให้เตรียมพร้อมรับ โดยขอให้ประชาชนรับฟังและปฏิบัติตามอย่างเคร่งครัด  ไม่ว่าจะพื้นที่ราบ หรือทางทะเล 
 ประธานกรรมการร่างรัฐธรรมนูญ ยืนยัน ว่าที่กรรมการการเลือกตั้งทั้ง 5 คน สามารถเลือกประธานได้ตามกฎหมาย เพื่อให้การเลือกตั้งเดินหน้าตามโรดแมป   
 นายมีชัย ฤชุพันธุ์ ประธานกรรมการร่างรัฐธรรมนูญ หรือ กรธ. กล่าวถึงกรณีนายเจษฎ์ โทณวณิก ที่ปรึกษา กรธ. ให้สัมภาษณ์เรื่องการเลือกประธาน กกต. อาจผิดมาตรา 12 ในพระราชบัญญัติประกอบรัฐธรรมนูญว่าด้วยคณะกรรมการการเลือกตั้ง เนื่องจากยังคัดเลือก กกต.ไม่ครบทั้ง 7 คน ว่าจากการสอบถาม นายเจษฎ์บอกว่าไม่ได้พูดแบบนั้น พูดเพียงว่าได้ กกต. 5 คนก็สามารถเลือกประธาน กกต .ได้ และหากได้ กกต. ครบ 7 คนก็จะดี พร้อมเห็นว่าการเลือกประธาน กกต. ครั้งนี้ ไม่เป็นปัญหา แม้มี กกต. เพียง 5 คน เพราะทั้ง 5 คนนั้นได้มาโดยชอบ รวมทั้งในกฎหมายกำหนดว่าสามารถทำได้ เนื่องจากความจำเป็นเพื่อให้การเลือกตั้งเดินหน้าตามโรดแมป เพราะหากทำไม่ได้ หรือไม่เลือก ก็ไม่สามารถนำความกราบบังคมทูลได้ รวมทั้งเป็นปัญหาการทำหน้าที่ของ กกต. ชุดเก่าและชุดใหม่ ดังนั้นมองเพื่อประโยชน์ส่วนรวมจึงต้องเดินหน้าต่อไป
 ประธาน กรธ. กล่าวอีกว่า ก่อนเลือกประธาน กกต. ว่าที่ กกต.จะต้องพิจารณาและตัดสินใจให้ดี เพราะต้องดำรงตำแหน่งอยู่จนครบวาระ ไม่สามารถผลัดกันเป็นเหมือนในอดีต และในรัฐธรรมนูญระบุไว้ชัดว่า หากจะพ้นจากตำแหน่งประธาน จะต้องพ้นจากการเป็นกกต. 
  ว่าที่กรรมการการเลือกตั้ง 5 คน ลงมติเลือก นายอิทธิพร บุญประคอง เป็นประธานกรรมการการเลือกตั้ง   
 ผู้ได้รับความเห็นชอบจากสภานิติบัญญัติแห่งชาติ ให้ดำรงตำแหน่งกรรมการการเลือกตั้ง (กกต.) ทั้ง 5 คน ประกอบด้วย นายสันทัด ศิริอนันต์ไพบูลย์ นายอิทธิพร บุญประคอง นายธวัชชัย เทอดเผ่าไทย นายฉัตรไชย จันทร์พรายศรี และนายปกรณ์ มหรรณพ ได้ประชุมเพื่อดำเนินการเลือกกันเองให้คนหนึ่งเป็นประธานกรรมการการเลือกตั้งตามรัฐธรรมนูญแห่งราชอาณาจักรไทย มาตรา 204 มาตรา 206 ประกอบมาตรา 217 และพระราชบัญญัติประกอบรัฐธรรมนูญว่าด้วยคณะกรรมการการเลือกตั้ง พ.ศ.2560 มาตรา 12 วรรคเก้า โดยปรากฎว่า ที่ประชุมมีมติเลือก นายอิทธิพร บุญประคอง เป็นประธานกรรมการการเลือกตั้ง
 อธิบดีกรมบังคับคดี เผย กฎหมายใหม่บังคับใช้แล้วให้ กยศ. ทวงหนี้ผู้กู้ถึงที่สุดก่อนทวงกับผู้ค้ำ   
 น.ส.รื่นวดี สุวรรณมงคล อธิบดีกรมบังคับคดี กล่าวถึงกรณีครูผู้ชายที่จังหวัดชัยภูมิซึ่งมีข่าวว่าค้ำประกันเงินกู้กองทุนเงินกู้ยืมเพื่อการศึกษา(กยศ.)ให้ลูกศิษย์ว่า กองทุนฟื้นฟูกิจการลูกหนี้ได้ตรวจสอบในฐานข้อมูลแล้วไม่พบข้อมูลครูคนดังกล่าว่าถูกบังคับคดีและไม่มีข้อมูลถูกฟ้องล้มละลายจากการค้ำประกันเงินกู้ กยศ.แต่ยังตอบไม่ได้ว่ามีการถูกฟ้องล้มละลายในคดีอื่นหรือไม่ ซึ่งกรมบังคับคดีได้สอบถามไปยัง กยศ. ยืนยันข้อมูลตรงกันว่า กยศ. ยังไม่เคยฟ้องล้มละลายลูกหนี้ กยศ.รายใดเลย สำหรับกรณีครูวิภา บานเย็นนั้น รัฐมนตรีว่าการกระทรวงยุติธรรมได้สั่งการให้กรมบังคับคดีอำนวยความยุติธรรมให้ พบว่าที่ผ่านมา กยศ. ดำเนินการตามกฎหมายเก่า โดยหากไม่สามารถตามทรัพย์จากผู้กู้ได้ก็จะตามจากผู้ค้ำประกันซึ่งสามารถติดตามตัวและบังคับคดีได้ง่ายกว่า จึงได้ให้ข้อสังเกตไปยัง กยศ.ว่า ขณะนี้กฎหมายใหม่มีผลบังคับใช้แล้ว ซึ่ง กยศ. ต้องทำงานละเอียดมากขึ้นในการติดตามทวงหนี้จากผู้กู้ให้ถึงที่สุดก่อนจะไปบังคับเอากับผู้ค้ำประกัน โดยกฎหมายใหม่ กยศ.สามารถเข้าถึงข้อมูลลูกหนี้ไม่ว่าจะเข้าไปอยู่ทำงานในภาครัฐหรือเอกชน ทุกหน่วยงานมีหน้าที่ต้องมอบข้อมูลทรัพย์สินและเงินเดือนของลูกหนี้ให้กับ กยศ.ถือเป็นการเปลี่ยนแปลงระบบการติดตามทวงถามลูกหนี้ให้กับ กยศ.
  นายกรัฐมนตรี ชื่นชมหน่วยงานไทยในอินโดนีเซียช่วยเหลือคนไทยจากเหตุแผ่นดินไหวรวดเร็ว  
 พลเอก ประยุทธ์ จันทร์โอชา นายกรัฐมนตรี ชมเชย เจ้าหน้าที่ไทยในอินโดนีเซีย ทั้งกระทรวงการต่างประเทศ สถานทูต และสถานกงสุล ที่อำนวยการให้ความช่วยเหลือนักท่องเที่ยวไทย ที่ประสบเหตุแผ่นดินไหว บริเวณภูเขาไฟรินจานี ของอินโดนีเซียได้อย่างรวดเร็ว  ซึ่งขณะนี้นักท่องเที่ยวไทยได้รับการช่วยเหลืออย่างปลอดภัยทั้งหมดแล้ว และบางส่วน เตรียมเดินทางกลับประเทศ โดยไม่จำเป็นต้องส่งเครื่องบินไปรับ เนื่องจากนักท่องเที่ยวทั้งหมดมีตั๋วเครื่องบินในการเดินทางกลับ และได้รับการดูแลจากบริษัททัวร์เป็นอย่างดี ทั้งนี้ฝากเตือนนักท่องเที่ยวไทยที่จะเดินทางไปท่องเที่ยวต่างประเทศ ในเฉพาะการท่องเที่ยวแบบผจญภัยให้ระมัดระวังและศึกษาข้อมูลล่วงหน้าก่อนการเดินทาง เนื่องจากสถานการณ์โลกในปัจจุบันมีการเปลี่ยนแปลง เช่นเดียวกับนักท่องเที่ยวต่างชาติที่มาเที่ยวประเทศไทย ที่ต้องวางแผนและศึกษาข้อมูลต่างๆ ด้วย
 อธิบดีกรมราชทัณฑ์ ชี้แจงข่าวลือเตรียมปล่อยนักโทษ 38,000 คน ไม่จริง ระบุเป็นข่าวเก่าปี 58    
 พ.ต.อ. ณรัชต์  เศวตนันทน์ อธิบดีกรมราชทัณฑ์ ปฏิเสธกระแสข่าวลือว่าจะมีการปล่อยตัวนักโทษ 38,000 คน ทำให้เกิดความวิตกกังวลว่านักโทษจะไปทำความเดือดร้อนและก่ออาชญากรรมว่าไม่เป็นความจริง โดยการปล่อยตัวนักโทษเด็ดขาด 38,000 คนเป็นเนื้อข่าวเก่า  เป็นเหตุการณ์ที่เกิดขึ้นเมื่อปี 2558 ซึ่งพบว่าสื่อในสังคมออนไลน์ได้นำพระราชกฤษฎีกาพระราชทานอภัยโทษ พ.ศ. 2558 มาเผยแพร่ซ้ำ ที่ผ่านมากรมราชทัณฑ์และกระทรวงยุติธรรม ได้รับทราบข้อกังวลของประชาชนต่อประเด็นดังกล่าวและไม่ได้นิ่งนอนใจ โดยได้พัฒนากลไกความร่วมมือในการติดตามสอดส่อง ให้ความช่วยเหลือผู้ต้องโทษที่ได้รับการปล่อยตัวทุกราย และได้ประสานการส่งต่อการดูแลผู้พ้นโทษผ่านกลไกของสำนักงานยุติธรรมจังหวัดและสำนักงานคุมประพฤติในพื้นที่ ตามแนวทางที่คณะรัฐมนตรีให้ความเห็นชอบ เมื่อวันที่ 23 ส.ค. 59 เพื่อป้องกันการกระทำผิดซ้ำและสร้างความมั่นใจในชีวิตและทรัพย์สินของประชาชน
  1  ส.ค. 61   
  ประธานสภานิติบัญญัติแห่งชาติ คาดว่าจะนำรายชื่อประธานและกรรมการการเลือกตั้งทูลเกล้าฯ ได้ในวันที่ 6 สิงหาคมนี้  
 นายพรเพชร วิชิตชลชัย ประธานสภานิติบัญญัติแห่งชาติ หรือ สนช. เปิดเผยถึงขั้นตอนการนำรายชื่อว่าที่ประธานกรรมการการเลือกตั้ง และกรรมการการเลือกตั้ง หรือ กกต.ชุดใหม่ ขึ้นทูลเกล้าฯ ว่า ขณะนี้อยู่ระหว่างการตรวจสอบความถูกต้องว่าแต่ละคนได้ลาออกจากตำแหน่งของหน่วยงานอื่นๆ แล้วหรือไม่ หากไม่มีปัญหาจะสามารถนำขึ้นทูลเกล้าฯ ได้ในวันที่ 6 สิงหาคมนี้ 
 รองนายกรัฐมนตรีและรัฐมนตรีว่าการกระทรวงกลาโหม จี้เร่งแก้ปัญหาของเสียอันตรายตกค้างชุมชน   
 พลโท คงชีพ ตันตระวาณิชย์ โฆษกกระทรวงกลาโหม เปิดเผยว่า พลเอก ประวิตร วงษ์สุวรรณ รองนายกรัฐมนตรีและรัฐมนตรีว่าการกระทรวงกลาโหม ประชุมคณะกรรมการสิ่งแวดล้อมแห่งชาติ ณ ตึกบัญชาการ ทำเนียบรัฐบาล เพื่อเร่งรัดขับเคลื่อนนโยบายสำคัญและการก่อสร้างโครงข่ายคมนาคมและการขนส่ง สู่การเป็นศูนย์กลางอาเซียน ตามนโยบายของรัฐบาล โดยได้ร่วมพิจารณาวิเคราะห์ผลกระทบสิ่งแวดล้อม ( EIA ) โครงการสำคัญและให้ความเห็นชอบ โครงการรถไฟทางคู่ขับเคลื่อนด้วยพลังงานไฟฟ้า ช่วงหาดใหญ่ - ปาดังเบซาร์ และโครงการโครงข่ายทางเชื่อมระหว่างทางยกระดับอุตราภิมุข และทางพิเศษศรีรัชวงแหวนรอบนอก กรุงเทพมหานคร
 รวมถึงร่วมพิจารณา ประกาศของกระทรวงทรัพยากรธรรมชาติและสิ่งแวดล้อม ตามนโยบายของรัฐบาล ที่ออกตาม พ.ร.บ. ส่งเสริมและรักษาคุณภาพสิ่งแวดล้อมแห่งชาติ 2 ฉบับ ที่ให้ความสำคัญกับ กิจการหรือการดำเนินการใด ที่มีผลกระทบต่อสิ่งแวดล้อม หรืออาจมีผลกระทบต่อทรัพยากรธรรมชาติ คุณภาพสิ่งแวดล้อม สุขอนามัย หรือส่วนได้ส่วนเสียสำคัญของประชาชน ชุมชน หรือสิ่งแวดล้อมอย่างรุนแรง ต้องทำรายงานการประเมินผลกระทบสิ่งแวดล้อม ( EIA ) ซึ่งประกาศดังกล่าว จะช่วยปิดช่องว่างไม่ให้เกิดกิจการผิดกฎหมายที่กระทบกับสิ่งแวดล้อม หรือหากมีต้องทำให้ถูกต้องตามกฎหมาย เช่น โรงงานกำจัดหรือกิจการคัดแยกขยะทุกชนิด
 พลเอก ประวิตร ขอให้นำเรื่องที่ผ่านความเห็นชอบของคณะกรรมการสิ่งแวดล้อมแห่งชาติ เสนอ ครม. และได้ย้ำ ขอให้หน่วยงานที่เกี่ยวข้อง ต้องเร่งตรวจสอบ กำกับติดตาม และแก้ปัญหาเร่งด่วนกับขยะอิเล็กทรอนิกส์ ขยะมูลฝอยและของเสียอันตรายที่ยังกำจัดไม่หมดและมีตกค้างในชุมชน เช่น กากของเสียอุตสาหกรรม ขยะติดเชื้อจากสถานพยาบาล รวมทั้งขอให้เร่งรัดขับเคลื่อนการคัดแยกของเสียอันตรายจากชุมชน จากขยะทั่วไป โดยให้สร้างการตระหนักรู้ จิตสำนึกและหน้าที่ให้ทุกภาคส่วน ได้ร่วมกันเรียนรู้และบริหารจัดการแก้ปัญหาสิ่งแวดล้อม สู่ความยั่งยืนร่วมกัน 
 น้ำยังท่วมในพื้นที่ภาคตะวันออกเฉียงเหนือ 5 จังหวัด เร่งให้การช่วยเหลือผู้ประสบภัยอย่างเต็มกำลัง   
 นายชยพล ธิติศักดิ์ อธิบดีกรมป้องกันและบรรเทาสาธารณภัย (ปภ.) เปิดเผยว่า จากฝนที่ตกหนักต่อเนื่องในหลายพื้นที่ภาคตะวันออกเฉียงเหนือ ส่งผลให้เกิดน้ำล้นตลิ่งและน้ำไหลหลากใน 5 จังหวัด 22 อำเภอ 114 ตำบล 769 หมู่บ้าน ประกอบด้วย จังหวัดนครพนม มุกดาหาร อำนาจเจริญ อุบลราชธานี และจังหวัดสกลนคร โดยได้ร่วมกับหน่วยงานที่เกี่ยวข้อง เร่งระบายน้ำออกจากพื้นที่อย่างต่อเนื่อง รวมถึงแจกจ่ายถุงยังชีพและเครื่องอุปโภคบริโภคแก่ผู้ประสบภัย เพื่อบรรเทาความเดือดร้อนในเบื้องต้น
 อย่างไรก็ตาม พบว่า ประเทศไทยยังคงมีฝนตกต่อเนื่องกับมีฝนตกหนักบางแห่งบริเวณภาคเหนือและภาคตะวันออกเฉียงเหนือ ปภ.จึงประสานจังหวัด เตรียมพร้อมรับมือป้องกันและแก้ไขปัญหาอุทกภัยจากฝนตกหนักและปริมาณฝนสะสมในระยะนี้ โดยจัดเจ้าหน้าที่ติดตามสภาพอากาศและเฝ้าระวังสถานการณ์ภัยอย่างใกล้ชิด จัดเตรียมเครื่องมืออุปกรณ์และเครื่องจักรกลด้านสาธารณภัยประจำพื้นที่เสี่ยงภัยให้พร้อมปฏิบัติการเผชิญเหตุและช่วยเหลือผู้ประสบภัย พร้อมแจ้งเตือนประชาชนให้ระมัดระวังอันตรายจากภาวะฝนตกสะสม ซึ่งอาจทำให้เกิดน้ำท่วมฉับพลัน น้ำล้นตลิ่งและน้ำป่าไหลหลาก โดยติดตามพยากรณ์อากาศและประกาศเตือนภัยจากหน่วยงานที่เกี่ยวข้อง พร้อมปฏิบัติตามคำแนะนำอย่างเคร่งครัด ทั้งนี้ หากได้รับความเดือดร้อนจากสถานการณ์ภัยสามารถติดต่อขอความช่วยเหลือได้ทางสายด่วนนิรภัย 1784 ตลอด 24 ชั่วโมง 
  2  ส.ค. 61   
 รองนายกรัฐมนตรี ชี้กฎหมายเปิดช่องให้ กกต. ชุดเก่า คัดเลือกผู้ตรวจการเลือกตั้งได้    
 นายวิษณุ เครืองาม    รองนายกรัฐมนตรี กล่าวถึงกรณการคัดเลือกผู้ตรวจการเลือกตั้ง ทั้ง 77 จังหวัด ที่มีการตั้งข้อสังเกตว่า กกต.ชุดเก่าเป็นผู้เลือก แทนที่จะให้ กกต. ชุดใหม่เป็นผู้ดำเนินการว่า กฎหมายไม่ได้เขียนบังคับไว้ จึงเป็นการเปิดช่องให้ กกต. ชุดเก่าสามารถดำเนินการได้ และให้ กกต.ชุดใหม่ เข้ามาดำเนินการต่อ ชึ่งอาจจะไม่มีปัญหาก็ได้ เพราะเท่าที่ดูกลไกในการคัดเลือกก็ถือว่าเรียบร้อยดี อีกทั้งเป็นการคัดเลือกจากจังหวัดโดยตรง อย่างไรก็ตามขั้นตอนหลังจากนี้ กกต. จะส่งรายชื่อผู้ตรวจการเลือกตั้งให้กับจังหวัดต่างๆ ซึ่งหากมีเรื่องร้องเรียนก็สามารถคัดเลือกใหม่ได้
   รมว.มหาดไทย ระบุ ยังมีหลายพื้นที่ประสบกับสถานการณ์น้ำท่วมโดยเฉพาะบริเวณพื้นที่น้ำริมแม่น้ำโขง 
พลเอก อนุพงษ์ เผ่าจินดา รัฐมนตรีว่าการกระทรวงมหาดไทย กล่าวถึงสถานการณ์น้ำในขณะนี้ หลายพื้นที่ประสบปัญหาน้ำท่วมจากปริมาณน้ำที่สูง และฝนที่ยังตกลงมาอย่างต่อเนื่อง ว่า โดยเฉพาะบริเวณริมฝั่งแม่น้ำโขง กำลังประสบปัญหาปริมาณน้ำที่ขึ้นสูง ทำให้หลายจังหวัดที่มีพื้นที่ติดกับบริเวณดังกล่าวมีน้ำเอ่อท่วมสูงขึ้นมา ส่วนพื้นที่อื่นๆ ที่มีน้ำท่วมขังจากฝนที่ตกลงมา กำลังเร่งระบายน้ำออกจากพื้นที่ อย่างไรก็ตาม ขณะนี้อยู่ในขั้นตอนของการเฝ้าระวัง รวมถึงแจ้งเตือนประชาชน ให้ติดตามและเฝ้าระวังสถานการณ์ เนื่องจากยังมีฝนที่ตกลงมาอย่างต่อเนื่อง  
 พลเอก ฉัตรชัย สั่งการติดตามสถานการณ์น้ำในทุกเขื่อนอย่างใกล้ชิด หลังปริมาณเพิ่มขึ้น   
 พลเอก ฉัตรชัย สาริกัลยะ รองนายกรัฐมนตรี กล่าวถึง สถานการณ์น้ำในเขื่อนประเทศที่มีระดับเพิ่มสูงขึ้นว่า ได้สั่งการให้มีการบริหารจัดการน้ำและเตรียมการระบายน้ำอย่างใกล้ชิด ซึ่งเตรียมการล่วงหน้ามา 1 เดือนแล้ว แต่สาเหตุที่หลายเขื่อนมีปริมาณน้ำเพิ่มสูงขึ้นผิดปกตินั้น เกิดจากพายุที่เข้ามาในช่วงระยะเวลาสั้นๆ และในวันเดียวน้ำก็เพิ่มขึ้นอย่างรวดเร็ว จึงได้สั่งการให้หน่วยงานที่เกี่ยวข้องเร่งระบายน้ำในสัปดาห์นี้ ทั้งนี้ได้กำชับให้สำนักงานทรัพยากรน้ำแห่งชาติ หรือ สทนช. และทุกเขื่อน ตรวจสอบเรื่องการระบายน้ำให้มากขึ้นและรักษาระดับให้อยู่ในมาตรฐาน พร้อมมอบหมายให้กรมชลประทานลงพื้นที่ไปตรวจสอบการกักเก็บและระบายน้ำของเขื่อนขนาดใหญ่และขนาดกลาง ส่วนเขื่อนขนาดเล็กให้ท้องถิ่นตรวจสอบความมั่นคงของเขื่อนโดยเริ่มดำเนินการแล้วตั้งแต่เมื่อวานนี้
 ส่วนในวันที่ 5 สิงหาคม ที่คาดการณ์ว่าจะมีพายุลูกใหม่เข้ามาในประเทศไทยนั้น สทนช. จะบูรณาการร่วมกับหน่วยงานที่เกี่ยวข้องและติดตามสถานการณ์อย่างใกล้ชิดจากกรมอุตุนิยมวิทยาโดยใช้ข้อมูลจากศูนย์อัจฉริยะน้ำของกรมชลประทานเป็นข้อมูลหลัก ขณะเดียวกันสถานการณ์ในบางพื้นที่เริ่มดีขึ้นแล้วโดยจะมีการรายงานผลการระบายน้ำมาที่ตนเองทุกวัน อย่างไรก็ตามได้เน้นย้ำกับเจ้าหน้าที่ว่าการระบายน้ำ ต้องระมัดระวังเรื่องผลกระทบต่อบ้านเรือนและพื้นที่การเกษตรของประชาชน ดังนั้นจังหวัดต้องแจ้งให้ประชาชนรับทราบว่าจะมีการระบายน้ำและระดับน้ำจะเพิ่มสูงขึ้นเท่าไหร่ด้วยตัวเลขที่ชัดเจน เพื่อให้ประชาชนเข้าใจได้ง่ายขึ้นและสามารถเตรียมการได้ทันท่วงที ส่วนในพื้นที่กรุงเทพมหานครจะวิเคราะห์สถานการณ์น้ำจากภาคเหนือเป็นหลัก 
  รัฐมนตรีว่าการกระทรวงแรงงาน หาแนวทางแก้ไขปัญหาการขาดแคลนแรงงานประมงกว่า 50,000 คน  
พล.ต.อ.อดุลย์ แสงสิงแก้ว รัฐมนตรีว่าการกระทรวงแรงงาน กล่าวภายหลังประชุมคณะอนุกรรมการประสานงานการจัดการปัญหาแรงงานต่างด้าวและการค้ามนุษย์ด้านแรงงาน (อกนร.) โดยมีหน่วยงานที่เกี่ยวข้องเข้าร่วมประชุม อาทิ กระทรวงมหาดไทย กระทรวงสาธารณสุข กระทรวงการต่างประเทศ สำนักงานตำรวจแห่งชาติ สำนักงานตรวจคนเข้าเมือง สภาหอการค้าแห่งประเทศไทย และสภาอุตสาหกรรมแห่งประเทศไทย ที่อาคารกระทรวงแรงงาน ว่า จากการประชุมได้มีการหารือถึงการขาดแคลนแรงงานประมง ทราบว่าผู้ประกอบการประมงต้องการใช้แรงงานจำนวน 100,000 คน ซึ่งปัจจุบันมีแรงงานประมงที่ขึ้นทะเบียนถูกต้องแล้ว 60,000 คน ยังขาดแคลนอีกประมาณ 50,000 คน ซึ่งในจำนวน 60,000 คนที่เป็นแรงงานประมงถูกกฎหมายและใบอนุญาตทำงานจะครบกำหนดในวันที่ 30 กันยายน 2561 รัฐบาลจะผ่อนปรนขยายเวลาอนุญาตให้ทำงานออกไปอีก 2 ปี จำนวน 11,000 คน ส่วนที่เหลือประมาณ 40,000 คน จึงขอให้ผู้ประกอบการประมงแจ้งความต้องการแรงงานประมงตั้งแต่บัดนี้ไปจนถึงวันที่ 15 สิงหาคม 2561 ที่สำนักงานจัดหางานจังหวัด 22 จังหวัดชายทะเล โดยกระทรวงแรงงานจะรวบรวมยอดความต้องการแรงงานประมงเพื่อนำไปเจรจากับประเทศต้นทางแรงงานต่างด้าวสัญชาติเมียนมา กัมพูชา ลาว และเวียดนาม เพื่อขอนำเข้าแรงงานตาม MOU ทั้งนี้ ค่าใช้จ่ายในการนำเข้าแรงงานประมงตาม MOU ผู้ประกอบการรับภาระค่าใช้จ่ายได้หากไม่เกิน 10,000 บาท 
เศรษฐกิจ/ท่องเที่ยว 
  30  ก.ค. 61   
 กนอ.เตรียมแผนรับมืออุทกภัย 55 นิคมฯทั่วประเทศ 
 นายอัฐพล จิรวัฒน์จรรยา รักษาการผู้ว่าการการนิคมอุตสาหกรรมแห่งประเทศไทย หรือ กนอ. กล่าวว่า จากคาดการณ์ปริมาณน้ำฝนในปีนี้จะมากกว่าปกติ โดยเฉพาะในเดือนสิงหาคม ถึงเดือนตุลาคม จะมากกว่าค่าเฉลี่ยประมาณร้อยละ 10 ดังนั้น เพื่อเป็นการเตรียมความพร้อมในการรับมือกับปัญหาน้ำท่วมที่อาจเกิดขึ้น กนอ. จึงได้กำชับให้นิคมอุตสาหกรรมทั่วประเทศทั้ง 55 แห่ง เตรียมพร้อมเกาะติดสถานการณ์อย่างต่อเนื่องและให้ยกระดับแผนปฏิบัติการตอบโต้ภาวะฉุกเฉินเพื่อป้องกันอุทกภัยของแต่ละนิคมฯ พร้อมทั้งให้เฝ้าระวังดำเนินการตามมาตรการภาวะฉุกเฉินอย่างเคร่งครัด เพื่อสร้างความเชื่อมั่นให้กับนักลงทุนทั้งชาวไทย และต่างชาติ รวมถึงชุมชนรอบนิคมฯ โดยได้เตรียมความพร้อมในการป้องกันน้ำท่วมเฝ้าระวังและติดตามข้อมูลสถานการณ์น้ำอย่างใกล้ชิด นอกจากนี้ยังได้สั่งการให้ทุกพื้นที่นิคมอุตสาหกรรม ตรวจสอบทั้งในด้านเทคนิคและกายภาพอย่างสม่ำเสมอ และเตรียมความพร้อมในส่วนอุปกรณ์ให้เพียงพอ รวมทั้งความพร้อมของเขื่อนติดตั้งเร็ว
 สำหรับการเตรียมความพร้อมแผนป้องกันน้ำท่วมของนิคมฯ ทั้ง 3 แห่งในจังหวัดพระนครศรีอยุธยา ได้แก่นิคมฯ บางปะอิน นิคมฯ บ้านหว้า และนิคมฯสหรัตนนคร ซึ่งถือเป็นพื้นที่ราบลุ่มเสี่ยงต่อการเกิดน้ำท่วมมากที่สุด กนอ. ได้ให้นิคมฯ ทั้ง 3 แห่ง ทำการตรวจสอบและเสริมความแข็งแรงของเขื่อนดินกั้นน้ำรอบนิคมอุตสาหกรรม ซึ่งมีความสูงเฉลี่ย 5.4 - 7.5 เมตร พร้อมทั้งให้จัดทำแผนบริหารจัดการน้ำร่วมกับกรมชลประทานอย่างใกล้ชิด แลกเปลี่ยนข้อมูลการระบายน้ำจากทั้ง 3 เขื่อน ได้แก่ เขื่อนเจ้าพระยา เขื่อนป่าสักชลสิทธิ์ และเขื่อนพระรามหก รวมทั้งการติดตามข่าวสารการบริหารจัดการน้ำ /การพยากรณ์อากาศเป็นประจำทุกวัน พร้อมกับจัดเจ้าหน้าที่เฝ้าระวัง ทำการสำรวจ ตรวจสอบ ซ่อมแซมและบำรุงรักษา ความมั่นคง แข็งแรง ของคันป้องกันน้ำท่วมนิคมฯ และตรวจสอบระดับน้ำ โดยรอบแนวถนนทางหลวงเพื่อสร้างความมั่นใจให้กับผู้ประกอบการในพื้นที่จังหวัดพระนครศรีอยุธยา
 ก.ทรัพย์ เร่งใช้งานวิจัยมาสำรวจและศึกษาพื้นที่ถ้ำหลวง ขุนน้ำนางนอน อย่างละเอียดในเชิงลึก   
 นายจงคล้าย วรพงศธร รองอธิบดีกรมอุทยานแห่งชาติสัตว์ป่าและพันธุ์พืช กล่าวว่า กรมอุทยานแห่งชาติสัตว์ป่าและพันธุ์พืช และสำนักงานกองทุนสนับสนุนการวิจัย (สกว.) เดินหน้าดึงงานวิจัยมาใช้สำรวจและฟื้นฟูถ้ำหลวง ขุนน้ำนางนอน อำเภอแม่สาย จังหวัดเชียงราย เป็นหนึ่งในแผนการพัฒนาและปรับปรุงอุทยานแห่งชาติทั่วประเทศเพื่อรองรับการท่องเที่ยวในอนาคต เนื่องจากในอดีตประเทศไทยไม่มีฐานข้อมูลโครงสร้างถ้ำหลวงนฯ จึงต้องใช้งานวิจัยมาสร้างฐานข้อมูลอย่างละเอียดและมีมาตรการรองรับความปลอดภัยของประชาชนและนักท่องเที่ยวที่จะเข้ามาในพื้นที่ เมื่อเปิดให้ท่องเที่ยวถ้ำหลวงฯอย่างเต็มรูปแบบภายหลังการฟื้นฟูแล้ว ทั้งนี้  สกว.จะใช้งานวิจัยแบบเร่งรัด หรือ Quick Win มาใช้พัฒนาอุทยานแห่งชาติ ใช้เวลาประมาณ 4 เดือนจะแล้วเสร็จ และสามารถนำงานวิจัยมาใช้ประโยชน์ได้จริง
  31  ก.ค. 61   
   สสว.ส่งเสริมให้ผู้ประกอบการ SMEs ขายสินค้าออนไลน์ควบคู่กับออฟไลน์  
 นายสุวรรณชัย โลหะวัฒนกุล ผู้อำนวยการสำนักงานส่งเสริมวิสาหกิจขนาดกลางและขนาดย่อม (สสว.) กล่าวถึงโครงการส่งเสริมด้านการตลาดผู้ประกอบการ SMEs ว่า สสว. มีมิติการตลาด 2 ด้าน คือ ตลาดออนไลน์และออฟไลน์ โดยล่าสุดได้ร่วมมือกับ 4 สถาบันให้องค์ความรู้ SMEs กับผู้ประกอบการได้เข้าใจเกี่ยวกับการค้าออนไลน์มากขึ้น ได้แก่ มหาวิทยาลัยเทคโนโลยีธัญญบุรี ดูแลภาคกลางและภาคตะวันตก  มหาวิทยาลัยราชภัฏสวนสุนันทา ดูแลภาคตะวันออกเฉียงเหนือและภาคตะวันออก มหาวิทยาลัยเชียงใหม่ ดูแลภาคเหนือ สถาบันพัฒนาวิสาหกิจขนาดกลางและขนาดย่อม ดูแลภาคใต้ โดยทั้ง 4 หน่วยงานจะกระจายเข้าไปดูแลผู้ประกอบการครอบคลุม 50,000 ราย ตั้งเป้าหมายจะสามารถโพสต์กว่า 100,000 ผลิตภัณฑ์เข้าไปอยู่บนออนไลน์ได้ในปีนี้ ส่วนการตลาดออฟไลน์ หรือออนกราวน์ สสว. จะพาไปขายจริง เนื่องจากมองว่าเป็นการตลาดที่สำคัญสำหรับ SMEs ในปัจจุบันนี้ ทั้งนี้ผลการดำเนินการที่ผ่านมามีผู้ประกอบการสนใจจำนวนมากเข้าร่วมโครงการกว่า 25,000 ราย และสามารถนำสินค้าไปขายบนร้านค้าออนไลน์ได้ใน 15 มาเก็ตเพลส ขณะที่ สสว. ได้ออกแคมเปญ SMEs 1 บาท ขึ้น เพื่อสนับสนุนให้ผู้ประกอบการได้ขายสินค้าออนไลน์ให้ได้ เพราะหลายรายยังไม่เคยขายสินค้าออนไลน์ได้จริง โดยจะนำสินค้าที่ได้รับการคัดเลือกมาขายให้ผู้บริโภคในราคา 1 บาท ทุกวันที่ 1 ของเดือน
 นายสุวรรณชัย กล่าวว่า การแข่งขัน สสว. มองว่าคงหลีกเลี่ยงไม่ได้ เพราะปัจจุบันมีการค้าเสรีมากขึ้น ดังนั้น จึงเห็นว่านอกจากากรค้าออนไลน์แล้ว การค้าออฟไลน์ ก็มีความสำคัญ ซึ่งจะต้องเชื่อมโยงทั้ง 2 แบบเข้าด้วยกัน เพื่อให้มีมิติทั้ง 2 ด้าน ซึ่งการค้าออนกราวน์ แบ่งออกเป็นในประเทศ และต่างประเทศ โดย สสว. ก็ได้พาผู้ประกอบการไปขายสินค้าที่ต่างประเทศมาแล้ว เช่น ฮ่องกง มาเลเซีย เกาหลีใต้ ญี่ปุ่น และจีน โดยแต่ละกลุ่มลูกค้าว่าสินค้าใดควรเจาะตลาดไหน ทำของที่ใช่มีความแตกต่างโดนใจลูกค้าให้มากที่สุด  โดยสามารถติดต่อไปยัง สสว.ได้ทั้งทางเว็บไซต์ของ สสว. www.sme.go.th เฟสบุ๊ค และสายด่วน 1301 
   กรมชลประทาน รับมือระดับน้ำในแม่น้ำโขงที่สูงขึ้นจนล้นตลิ่งเข้าท่วมที่ลุ่มต่ำหลายแห่งในพื้นที่ภาคตะวันออกเฉียงเหนือ 
 นายทองเปลว กองจันทร์ อธิบดีกรมชลประทาน เปิดเผยว่าจากสถานการณ์น้ำในแม่น้ำโขง มีระดับน้ำสูงขึ้นเนื่องจากฝนตกหนักในพื้นที่ทางตอนบน ทำให้เกิดน้ำเอ่อล้นตลิ่งเข้าท่วมพื้นที่ลุ่มต่ำริมแม่น้ำหลายแห่งในพื้นที่จังหวัดต่างๆ ที่ติดกับแม่น้ำโขง คือ หนองคาย บึงกาฬ นครพนม มุกดาหาร และอุบลราชธานี ซึ่งทำให้ประชาชนทั่วไป เกิดความกังวลว่า ระดับน้ำในแม่น้ำโขงที่เพิ่มสูงขึ้น จะทำให้การระบายน้ำที่ท่วมขังอยู่ในพื้นที่ภาคตะวันออกเฉียงเหนือผ่านแม่น้ำสายหลักต่างๆ เป็นไปด้วยความล่าช้าหรือระบายไม่ได้นั้น ยืนยันว่าได้มีการติดตามสถานการณ์น้ำในแม่น้ำโขงอย่างต่อเนื่อง พร้อมกับวางมาตรการในการบริหารจัดการน้ำและเตรียมความพร้อมด้านเครื่องจักร เครื่องมือต่างๆ ไว้รับมือแล้ว หากระดับน้ำในแม่น้ำโขงสูงขึ้น โดยที่ลุ่มน้ำก่ำ ที่รับน้ำจากหนองหาร ในเขตอำเภอเมืองสกลนคร ได้ติดตั้งเครื่องผลักดันน้ำบริเวณด้านท้ายประตูระบายน้ำธรณิศนฤมิต อำเภอธาตุพนม จังหวัดนครพนม จำนวน 8 เครื่อง และที่ประตูระบายน้ำหนองบึง 2 เครื่อง เร่งระบายน้ำลงสู่แม่น้ำโขง พร้อมแขวนบานประตูระบายน้ำทั้งหมด 7 แห่ง ในลำน้ำก่ำเพื่อให้การระบายน้ำมีประสิทธิภาพสูงสุดตั้งแต่กลางเดือนกรกฎาคม 61 คาดว่าจะระบายน้ำได้ประมาณวันละ 20 ล้าน ลบ.ม./วัน 
  ส่วนแม่น้ำมูล การระบายน้ำลงสู่แม่น้ำโขง ยังสามารถระบายน้ำได้ เนื่องจากระดับน้ำในแม่น้ำมูลยังสูงกว่าแม่น้ำโขง ซึ่งกรมชลประทาน ไม่ได้นิ่งนอนใจ ได้เตรียมพร้อมเครื่องผลักดันน้ำ เครื่องสูบน้ำไว้แล้ว หากสถานการณ์น้ำในแม่น้ำโขงสูงกว่าระดับน้ำในแม่น้ำมูล จะได้ทำการติดตั้งเครื่องผลักดันน้ำและเครื่องสูบน้ำเพิ่มเติมในระยะต่อไป 
  สศอ. เผยดัชนีผลผลิตอุตสาหกรรม เดือนมิถุนายน ขยายตัวร้อยละ 4.7   
 นายณัฐพล รังสิตพล เลขาธิการสำนักงานมาตรฐานผลิตภัณฑ์อุตสาหกรรม รักษาราชการแทนผู้อำนวยการสำนักงานเศรษฐกิจอุตสาหกรรม หรือ สศอ. เปิดเผยว่า ดัชนีผลผลิตอุตสาหกรรม หรือ MPI เดือนมิถุนายน 2561 ขยายตัวร้อยละ 4.7 เพิ่มขึ้นจากช่วงเดียวกันของปีก่อน โดยเป็นการขยายตัวเป็นบวกติดต่อกันเป็นเดือนที่ 14 เป็นผลจากการส่งออกไปสหรัฐอเมริกาเดือนมิถุนายนมีมูลค่า 2,487 ล้านเหรียญสหรัฐฯ ซึ่งสูงสุดเป็นประวัติการณ์ นอกจากนี้ดัชนีความเชื่อมั่นผู้บริโภคยังสูงสุดในรอบ 40 เดือน และดัชนีความเชื่อมั่นภาคอุตสาหกรรมสูงสุดในรอบ 42 เดือน ทำให้ไตรมาสที่ 2 ปีนี้ MPI ขยายตัวร้อยละ 3.6 ขณะที่ 6 เดือนแรกของปีนี้ MPI ขยายตัวร้อยละ 3.9 ซึ่งมีอัตราการใช้กำลังการผลิตเดือนมิถุนายน 2561 อยู่ที่ร้อยละ 69.04  โดยอุตสาหกรรมสำคัญที่ส่งผลบวกประจำเดือนมิถุนายน 2561 ได้แก่ รถยนต์และเครื่องยนต์ ขยายตัวร้อยละ 11.59  น้ำตาลทราย ขยายตัวร้อยละ 78.9  เครื่องปรับอากาศ ขยายตัวร้อยละ 12.97  จากการจำหน่ายในประเทศเพิ่มขึ้นร้อยละ 45.82 นอกจากนี้ ยังมีอุตสาหกรรมเม็ดพลาสติกและชิ้นส่วนอิเล็กทรอนิกส์  ขยายตัวร้อยละ 6.0 ตามการขยายตัวของสินค้าอิเล็กทรอนิกส์โลก /อุตสาหกรรมสิ่งทอ การผลิตผลิตภัณฑ์เส้นใยสิ่งทอ ขยายตัว ร้อยละ 5.83 
  1  ส.ค. 61   
   รัฐบาลมั่นใจ 2-3 เดือนนี้ จะทยอยประกาศร่างทีโออาร์ 6 โครงการลงทุนในอีอีซี มูลค่า 7 แสนล้านบาท 
 นายกอบศักดิ์ ภูตระกูล รัฐมนตรีประจำสำนักนายกรัฐมนตรี เปิดงานสัมมนาอีอีซีเดินหน้า เชื่อมโลก ให้ไทยแล่น : โอกาสของนักลงทุนไทย ว่า โครงการเขตพัฒนาพิเศษภาคตะวันออก หรืออีอีซี นับเป็นอีกโครงการสำคัญมากของประเทศไทย ที่รัฐบาลกำลังเร่งดำเนินการอย่างเต็มที่ในขณะนี้ เพื่อผลักดันให้เป็นประตูสู่เอเชีย เปิดโอกาสให้นักลงทุนไทยได้เชื่อมเข้าตลาดโลกที่เริ่มต้นจากเอเชียก่อน ซึ่งปัจจุบันได้รับความสนใจจากนักลงทุนต่างชาติอย่างมาก โดยเฉพาะเมื่อไทยมีรูปแบบปรับโฉมเข้าสู่ยุค 4.0 ทั้งนี้ ในปีนี้รัฐบาลยังตั้งเป้าว่า 6 โครงการโครงสร้างพื้นฐานขนาดใหญ่ที่มีมูลค่าประมาณ 7 แสนล้านบาทจะเดินหน้าลงทุนได้ตามแผน คาดว่าในช่วง 2-3 เดือนนี้โดยเฉพาะโครงการที่จะต้องร่วมลงทุนกับภาคเอกชน จะทยอยประกาศหลักเกณฑ์ วิธีการ เงื่อนไข และกระบวนการในการร่วมลงทุนกับเอกชนหรือให้เอกชนเป็นผู้ลงทุน พ.ศ.2560 หรือ EEC Track เห็นความชัดเจนให้ได้ภายในต้นปีหน้า 2562 หรือก่อนมีการเลือกตั้งใหม่ เพื่อให้มั่นใจว่าทุกโครงการจะเดินหน้าแม้มีรัฐบาลชุดใหม่ อาทิ โครงการรถไฟความเร็วสูงเชื่อม 3 สนามบิน การพัฒนาท่าเรือแหลมฉบัง เฟส 3 ท่าเรือมาบตาพุด เฟส 3 การพัฒนาสนามบินอู่ตะเภา การพัฒนาศูนย์ซ่อมอากาศยาน และอีก 2 โครงการในการพัฒนาดิจิทัลพาร์คและสมาร์ทซิตี้
 รัฐมนตรีประจำสำนักนายกรัฐมนตรี กล่าวอีกว่า เชื่อในอีก 5 ปีข้างหน้า พื้นที่อีอีซีจะเกิดการลงทุนกว่า 1.77 ล้านล้านบาท โดยอีอีซีจะกลายเป็นพื้นที่เศรษฐกิจใหม่ พร้อมทั้งคาดการณ์ว่า เศรษฐกิจในอีอีซีมีโอกาสขยายตัวดีต่อเนื่องซึ่งใน 15 ปีข้างหน้าอาจขยายตัวประมาณร้อยละ 7-8 จึงมั่นใจว่า อีอีซีจะเป็นประตูเอเชียในอนาคตได้อย่างสมบูรณ์แบบแน่นอน
 เปิดตัวโครงการ อาหารไทยต้อง Thai SELECT รองรับนโยบาย ครัวไทยสู่ครัวโลก ของรัฐบาล  
 นายสนธิรัตน์ สนธิจิรวงศ์ รัฐมนตรีว่าการกระทรวงพาณิชย์ กล่าวภายหลังเปิดโครงการ “อาหารไทยต้อง Thai SELECT” ว่า กระทรวงพาณิชย์มีนโยบายสนับสนุนเศรษฐกิจของประเทศไปสู่ภาคบริการมากขึ้น รวมทั้งให้ความสำคัญในการขับเคลื่อนนโยบายครัวไทยสู่ครัวโลก ซึ่งที่ผ่านมาได้มีการส่งเสริมผู้ประกอบธุรกิจร้านอาหารไทยให้ใส่ใจในด้านการบริการ รสชาติและความมีคุณภาพ โดยกำหนดให้มีตราสัญลักษณ์ Thai SELECT ขึ้น เพื่อสร้างการจดจำและเป็นสัญลักษณ์ที่ การันตีถึงคุณภาพมาตรฐานของอาหารไทย โดยได้มอบหมายให้กรมพัฒนาธุรกิจการค้าบูรณาการการทำงานร่วมกับหน่วยงานที่เกี่ยวข้องส่งเสริมและขับเคลื่อนธุรกิจบริการไทย โดยเฉพาะธุรกิจร้านอาหารไทยและต่อยอดตราสัญลักษณ์ Thai SELECT ซึ่งใช้รับรองมาตรฐานคุณภาพร้านอาหารไทยในต่างประเทศ ที่ได้รับความเชื่อมั่นจากผู้บริโภค ทั้งนี้ปัจจุบันมีร้านอาหารไทยในประเทศที่ได้ผ่านการพิจารณาจากคณะกรรมการแล้ว 500 ร้าน ครอบคลุมทั้ง 77 จังหวัดทั่วประเทศ ซึ่งกระทรวงฯได้ตั้งเป้าจะผลักดันให้มีร้านอาหารไทยเข้าร่วมไม่ต่ำกว่า 1,000 ร้านภายในปีนี้ ส่วนร้านอาหาร Thai Select ในต่างประเทศปัจจุบันมีทั้งสิ้นประมาณ 1,300 ร้าน สำหรับการจัดทำโครงการดังกล่าว คาดว่า จะช่วยผลักดันรายได้ให้กับร้านอาหารไทยในประเทศเติบโตขึ้นจากเดิมและสร้างรายได้สะพัดไม่ต่ำกว่า 10,000 ล้านบาทต่อปี
  รมว.คลัง เผยเตรียมแผนคืน Vat ให้ผู้ถือบัตรสวัสดิการแห่งรัฐช่วงไตรมาส 4 ของปี 2561  
 นายอภิศักดิ์ ตันติวรวงศ์ รัฐมนตรีว่าการกระทรวงการคลัง กล่าวว่าในช่วงเดือนตุลาคมถึงเดือนธันวาคม 2561 (ไตรมาส 4 ของปี) จะเริ่มทดลองใช้ระบบการคืนภาษีมูลค่าเพิ่ม (VAT) ให้กับผู้ที่มีบัตรสวัสดิการแห่งรัฐ ที่มีการใช้จ่ายผ่านบัตรในร้านธงฟ้า ที่จะส่งระบบข้อมูลการซื้อขายสินค้าให้กับกรมสรรพากรเป็นผู้รวบรวมแทนการเก็บใบกำกับภาษีและจ่ายคืนเข้าบัตรสวัสดิการให้กับประชาชน ซึ่งรูปแบบในการคืนควรจะเป็นแบบรายเดือนในเบื้องต้นเพดานการคืนภาษีจะอยู่ที่ไม่เกิน 7,000 บาท ซึ่งมาตรการดังกล่าวจะเป็นการทดลองใช้ชั่วคราวเพื่อกระตุ้นการใช้จ่ายของประชาชน ซึ่งเงินจากภาษีมูลค่าเพิ่มนั้นสามารถกดออกมาใช้เป็นเงินสดได้
 นอกจากนี้ รัฐมนตรีว่าการกระทรวงการคลัง ยังกล่าวอีกว่า ใน 2-3 สัปดาห์นี้ จะเสนอต่อคณะรัฐมนตรี ในมาตรการช่วยเหลือผู้ถือบัตรสวัสดิการแห่งรัฐ 11.4 ล้านคน เพิ่มเติมในเรื่องของการรักษาพยาบาลโดยไม่ต้องจ่ายเงินในโครงการบัตรทอง 30 บาท รักษาทุกโรค ซึ่งจะใช้เงินกองทุนสวัสดิการแห่งรัฐชดเชยให้กับกระทรวงสาธารณสุข โดยคาดว่าจะเริ่มดำเนินการได้ในเดือนกันยายน 2561 
  นายกรัฐมนตรี เปิดตัวโครงการร้านค้าโทรศัพท์มือถือรับชำระสินค้าจากบัตรสวัสดิการแห่งรัฐ   
 พลเอก ประยุทธ์ จันทร์โอชานายกรัฐมนตรี เปิดตัวโครงการร้านค้าโทรศัพท์มือถือรับชำระสินค้าจากบัตรสวัสดิการแห่งรัฐ ซึ่งเป็นโครงการลดค่าครองชีพเพิ่มเติมจากเฟสแรก ที่ผู้ถือบัตรต้องซื้อสินค้าผ่านเครื่องรูดบัตร EDC ในโครงการประชารัฐสวัสดิการกับการพัฒนาเศรษฐกิจฐานราก แอปพลิเคชัน ถุงเงินประชารัฐ ที่เมืองทองธานี พร้อมกล่าวว่า โครงการนี้คืบหน้าไปมากและวันนี้ก้าวสู่ขั้นที่สอง ในการใช้บัตรสวัสดิการแห่งรัฐเพื่อช่วยเหลือประชาชน โดยเฉพาะการใช้งบประมาณเพื่อบรรเทาความเดือดร้อนและย้ำว่าแม้จะช่วยไม่ได้ทุกคนแต่สามารถช่วยเหลือผู้มีรายได้น้อยได้กว่า 11 ล้านคน
 กรมหม่อนไหม จัดงาน “ตรานกยูงพระราชทาน สืบสานตำนานไหมไทย ครั้งที่ 13” เฉลิมพระเกียรติ   
 นางสุดารัตน์ วัชรคุปต์ เหล่าวิชยา อธิบดีกรมหม่อนไหม กล่าวถึงการจัดงาน “ตรานกยูงพระราชทาน สืบสานตำนานไหมไทย” ซึ่งจัดขึ้นเป็นประจำทุกปี สำหรับปีนี้จัดงาน “ตรานกยูงพระราชทาน สืบสานตำนานไหมไทย ครั้งที่ 13” ประจำปี 2561 ภายใต้แนวคิด “สืบสานตำนานไหมไทย สายใยแห่งแผ่นดิน” ณ ฮอลล์ 2 - 3 ศูนย์แสดงสินค้าและการประชุม อิมแพ็ค เมืองทองธานี จังหวัดนนทบุรี เพื่อเฉลิมพระเกียรติและน้อมรำลึกในพระมหากรุณาธิคุณของสมเด็จพระนางเจ้าสิริกิติ์ พระบรมราชินีนาถ ในรัชกาลที่ 9 ที่ทรงให้ความสำคัญกับอาชีพการปลูกหม่อนเลี้ยงไหมและมีพระราชปณิธานในการอนุรักษ์งานด้านหม่อนไหมให้คงอยู่กับประเทศไทย ทำให้เกษตรกรผู้ประกอบอาชีพด้านหม่อนไหม มีชีวิตความเป็นอยู่ที่ดีขึ้น ตลอดจนไหมไทยเป็นที่ยอมรับทั้งในประเทศและต่างประเทศ นับเป็นพระมหากรุณาธิคุณอย่างยิ่งต่อวงการหม่อนไหมไทย 
 โดยภายในงานมีการจัดแสดงผ้าไหม เส้นไหมและผลิตภัณฑ์ที่ชนะการประกวด ประจำปี 2561 ผลงานทายาทหม่อนไหมดีเด่น เกษตรกรดีเด่น การออกแบบสิ่งทอจากมุมมองและไลฟ์สไตล์ของคนรุ่นใหม่ การจัดแสดงนิทรรศการความรู้สัญลักษณ์ตรานกยูงพระราชทาน 4 ชนิด นิทรรศการความรู้ด้านหม่อนไหมและร้านจำหน่ายผ้าไหมจากทั่วประเทศ  ณ ฮอลล์ 2-3 อิมแพ็ค เมืองทองธานี  ถึงวันที่ 4 สิงหาคมนี้ ระหว่างเวลา 10.00 น. – 20.00 น. 
  ธ.ก.ส. เผยมาตราการลดภาระหนี้เกษตรกร จะช่วยเกษตรกว่า 3.8 ล้านราย   
 นายอภิรมย์ สุขประเสริฐ ผู้จัดการธนาคารเพื่อการเกษตรและสหกรณ์การเกษตร (ธ.ก.ส) กล่าวว่า จากมติคณะรัฐมนตรี เห็นชอบให้ ธ.ก.ส. ดำเนินมาตรการลดภาระหนี้เพื่อสนับสนุนการปฏิรูปภาคการเกษตรแก่เกษตรกรและให้เกษตรกรสามารถกลับมาฟื้นฟูตนเอง ทั้งการประกอบอาชีพและสร้างรายได้นั้น จึงได้ออกโครงการขยายระยะเวลาชำระหนี้ให้แก่เกษตรกรลูกค้า ธ.ก.ส. ที่มีเงินกู้คงเหลือ ณ วันที่ 31 กรกฎาคม 2561 โดยขยายระยะเวลาชำระต้นเงินกู้ 3 ปี ตั้งแต่วันที่ 1 สิงหาคม 2561 จนถึง 31 กรกฎาคม 2564 ส่วนดอกเบี้ยเงินกู้ให้ชำระตามกำหนดเดิม
 ส่วนโครงการลดดอกเบี้ยเงินกู้ให้แก่เกษตรกร สำหรับต้นเงินกู้ 3 แสนบาทแรก ลดดอกเบี้ยลงในอัตราร้อยละ 3 ต่อปี เป็นเวลา 1 ปี ตั้งแต่วันที่ 1 สิงหาคม 2561 ถึงวันที่ 31 กรกฎาคม 2562 ภายใต้วงเงินช่วยเหลือ 2 หมื่นล้านบาท อย่างไรก็ตามในวันที่ 1-9 สิงหาคมนี้ หากเกษตรกรได้รับหนังสือแจ้งหนี้แล้ว ทางธนาคารจะยังคงคิดดอกเบี้ยในอัตราเดิม และจะเริ่มคืนดอกเบี้ยส่วนต่างที่ ครม.อนุมัติให้แก่เกษตรกรในวันที่ 10 สิงหาคมนี้
 นอกจากนี้ตั้งแต่วันที่ 15 สิงหาคม 2561 พนักงาน ธ.ก.ส จะออกใบนัดหมายและพบปะเกษตรกร เพื่อชี้แจงรายละเอียด หากมีความประสงค์จะเข้าร่วมโครงการให้ลงชื่อแต่ละพื้นที่ให้แล้วเสร็จภายในวันที่ 31 ธันวาคมนี้ ซึ่งหากพ้นกำหนดจะไม่ได้รับสิทธิ์ขยายระยะเวลาชำระหนี้ แต่จะยังได้รับสิทธิ์ลดดอกเบี้ย นอกจากนี้ในช่วงระหว่างการขยายเวลาชำระหนี้ ธ.ก.ส. จะร่วมกับกระทรวงเกษตรและสหกรณ์ เข้าไปสนับสนุนแผนการพัฒนาอาชีพรายบุคคล เพื่อฟื้นฟูการประกอบอาชีพให้มีขีดความสามารถทางการแข่งขันมากขึ้น ทั้งนี้คาดว่าจะมีเกษตรกรได้รับประโยชน์กว่า 3.81 ล้านราย และเกษตรกรกว่าครึ่งจะสามารถเพิ่มประสิทธิภาพการผลิตของตนเองได้ 
  2  ส.ค. 61   
  กระทรวงพาณิชย์ ร่วมกับหน่วยงานพันธมิตร เตรียมจัดงาน “CLMVT Forum 2018”  
 นายสกนธ์ วรัญญูวัฒนา ผู้ช่วยรัฐมนตรีประจำกระทรวงพาณิชย์ กล่าวว่า รัฐบาลไทยมีนโยบายเชิงรุกในการส่งเสริมการค้าและการลงทุนกับประเทศเพื่อนบ้าน จึงได้จัดการงาน CLMVT Forum เพื่อกระชับความสัมพันธ์ทางเศรษฐกิจ การค้าการลงทุน และการท่องเที่ยวระหว่างกัน โดยในปีนี้ได้กำหนดจัดงาน CLMVT Forum 2018 ขึ้น ในระหว่างวันที่ 16-17 สิงหาคม 2561 ที่โรงแรมเซ็นทาราแกรนด์และบางกอกคอนเวนชันเซ็นเตอร์ เซ็นทรัลเวิลด์ เพื่อส่งเสริมความเจริญก้าวหน้าร่วมกันในภูมิภาค ตลอดจนการสร้างเครือข่ายของผู้นำทางธุรกิจ ผู้ประกอบการ ผู้กำหนดนโยบาย นักวิชาการ และคนรุ่นใหม่ในภูมิภาค CLMVT ประกอบด้วย กัมพูชา ลาว เมียนมา เวียดนาม และไทย โดยได้รับเกียรติจาก พลเอก ประยุทธ์ จันทร์โอชา นายกรัฐมนตรีเป็นประธานในพิธีเปิดงานและกล่าวปาฐกถาพิเศษในหัวข้อ “CLMVT Taking-Off Through Technology” โดยมีผู้เข้าร่วมงานประกอบด้วยรัฐมนตรีด้านการค้า อุตสาหกรรม  วิทยาศาสตร์และเทคโนโลยีจากกลุ่มประเทศ CLMVT ตลอดจนผู้ประกอบการรุ่นใหม่ที่เกี่ยวข้องกับการใช้เทคโนโลยีในการค้า เศรษฐกิจใหม่ และเศรษฐกิจสร้างสรรค์ จากทั้ง 5 ประเทศ
  กฟผ. แจงระบายน้ำเขื่อนปากมูลตามมติคณะอนุกรรมการฯ ไม่ส่งผลกระทบต่อพื้นที่ท้ายน้ำ  
 นายณัฐวุฒิ แจ่มแจ้ง ผู้ช่วยผู้ว่าการโรงไฟฟ้าพลังน้ำ การไฟฟ้าฝ่ายผลิตแห่งประเทศไทย (กฟผ.) เปิดเผยถึงสถานการณ์น้ำในภาคตะวันออกเฉียงเหนือว่า ปริมาณน้ำในลำน้ำโขงมีมากกว่าทุกปี เนื่องจากฝนมาก ทำให้เกิดอุทกภัยในหลายพื้นที่ โดยเฉพาะพื้นที่ริมฝั่งโขง อำเภอโขงเจียม จังหวัดอุบลราชธานี ซึ่ง กฟผ. ยืนยันว่า อุทกภัยดังกล่าวไม่ได้มีสาเหตุมาจากการเปิดบานประตูระบายน้ำของเขื่อนปากมูล เนื่องจาก กฟผ. ได้เริ่มเปิดบานประตูระบายน้ำเมื่อวันที่ 21 กรกฎาคมที่ผ่านมา ตามมติที่ประชุมคณะอนุกรรมการบริหารจัดการน้ำเขื่อนปากมูล โดยมวลน้ำส่วนใหญ่ได้ระบายลงสู่แม่น้ำโขงในช่วงวันที่ 21 – 28 กรกฎาคม 2561 และได้ทยอยเปิดบานประตูจนสุดบานเมื่อเช้าวันที่ 29 กรกฎาคม 2561 ซึ่งภายหลังการเปิดบานประตูระบายน้ำก็ไม่ได้ส่งผลให้เกิดอุทกภัยแต่อย่างใด
  นายกรัฐมนตรี ย้ำอยากให้อุตสาหกรรมต้องช่วยเหลือเกษตรกรด้วย พร้อมระบุ รัฐบาลวางรากฐานและพัฒนาในทุกด้าน  
 พลเอก ประยุทธ์ จันทร์โอชา นายกรัฐมนตรี กล่าวตอนหนึ่งในการเป็นประธานในพิธีเปิดงาน Thailand Industry Expo 2018  ว่า ดำเนินการในช่วงแรกของรัฐบาล คือ การเปลี่ยนโครงสร้าง องค์กร และกฎหมาย ซึ่งต้องสานต่อเชื่อมโยงในอนาคต เพื่อให้สอดคล้องยุทธศาสตร์ชาติ และแผนแม่บทของแต่ละกระทรวง ซึ่งกระทรวงอุตสาหกรรมถือว่าเป็นหน่วยงานสำคัญในการขับเคลื่อนกลุ่มวิสาหกิจขนาดการและขนาดย่อม หรือ เอสเอ็มอี พร้อมย้ำรัฐบาลมุ่งเน้นพัฒนาทุกด้าน โดยเฉพาะด้านอุตสาหกรรมที่ต้องช่วยเหลือเกษตรกรได้ด้วย พร้อมเชิญชวนประชาชนชมรายการศาสตร์พระราชาสู่การพัฒนาอย่างยั่งยืนในพรุ่งนี้ (3 ส.ค.) เกี่ยวกับแผนปฏิรูป และยุทธศาสตร์ชาติ ว่า ประเทศจะเดินหน้าอย่างเป็นระบบอย่างไร
   รมว.อุตสาหกรรม ขอบคุณรัฐบาลที่ให้การสนับสนุนการขับเคลื่อนอุตสาหกรรมไทยสู่อุตสาหกรรม 4.0  
 นายอุตตม สาวนายน รัฐมนตรีว่าการกระทรวงอุตสาหกรรม กล่าวในงาน Thailand Industry Expo 2018 อุตสาหกรรมไทยก้าวไกลสู่ 4.0 ไม่ทิ้งใครไว้ข้างหลัง ว่า ขอขอบคุณรัฐบาลที่ให้การสนับสนุนแนวร่วมประชารัฐส่งเสริมผู้ประกอบการให้เกิดการพัฒนาและให้อุตสาหกรรมไทยเป็นพลังเข้มแข็งในการขับเคลื่อนเศรษฐกิจของประเทศให้เติบโตยั่งยืน โดยปัจจุบันนวัตกรรมและเทคโนโลยีมีบทบาทนำไปสู่การเปลี่ยนรูปแบบการประกอบกิจการอย่างรวดเร็ว ทำให้เกิดโอกาสใหม่ๆ ในการพัฒนาและการเติบโต ดังนั้นผู้ประกอบการไทยโดยเฉพาะเอสเอ็มอี จำเป็นต้องตระหนึกถึงการเปลี่ยนแปลงของเทคโนโลยีที่เกิดขึ้น  ขณะเดียวกันอุตสาหกรรมไทยหลายภาคส่วนกำลังก้าวสู่การเปลี่ยนแปลงในอนาคต เช่น การปรับเปลี่ยนอุตสาหกรรมยานยนต์สู่การเป็นยานยนต์แห่งอนาคต การต่อยอดอุตสาหกรรมภาคเกษตรสู่อุตสาหกรรมชีวภาพ รวมถึงอุตสาหกรรมใหม่ที่อยู่ระหว่างการพัฒนาเป็น 4.0 เป็นต้น 
 ธ.ก.ส.พร้อมดำเนินมาตรการลดภาระหนี้เพิ่มสภาพคล่องให้กับเกษตรกรรายย่อยทั่วประเทศตามนโยบายรัฐ   
 นายอภิรมย์ สุขประเสริฐ ผู้จัดการธนาคารเพื่อการเกษตรและสหกรณ์การเกษตร  กล่าวว่ามาตรการลดภาระหนี้เพิ่มสภาพคล่องให้กับเกษตรกรรายย่อยทั่วประเทศที่มีกว่า 3 ล้าน 8 แสนคน ที่คณะรัฐมนตรีมีมติเห็นชอบไปนั้น แบ่งออกเป็น 2 ส่วน คือ โครงการลดดอกเบี้ยเงินกู้ให้แก่เกษตรกรรายย่อย โดยลดลงในอัตราร้อยละ 3  ในต้นเงินกู้ส่วนที่ไม่เกิน 300,000 บาทแรก สำหรับลูกค้า ธ.ก.ส. โดยเริ่มดำเนินโครงการตั้งแต่วันที่ 1 สิงหาคม 2561 ถึงวันที่ 31 กรกฎาคม 2562 โดยลูกค้าที่เป็นหนี้กับ ธ.ก.ส. จะได้รับการลดดอกเบี้ยโดยอัตโนมัติ   สำหรับส่วนที่ 2 คือ โครงการขยายเวลาชำระหนี้เงินต้นให้แก่เกษตรกรลูกค้า ธ.ก.ส. เป็นระยะเวลา 3 ปี เริ่มตั้งแต่วันที่ 1 สิงหาคม 2561 ถึงวันที่ 31 กรกฎาคม 2564  ซึ่งเป็นโครงการตามความสมัครใจโดยต้องแสดงความประสงค์เข้าร่วมโครงการภายในวันที่ 31 ธันวาคม 2561 ซึ่งส่วนนี้ทาง ธ.ก.ส. เตรียมส่งพนักงานไปพบทำความเข้าใจกับลูกค้า ธ.ก.ส.ในการที่จะเข้าร่วมโครงการ ขณะเดียวกันเกษตรกรที่สนใจก็สามารถเข้าสอบถามรายละเอียดที่ ธ.ก.ส. สาขาใกล้บ้านได้
 สังคม  
  30  ก.ค. 61   
  กรมสวัสดิการและคุ้มครองแรงงาน ย้ำ นายจ้างห้ามให้ลูกจ้างทำงานล่วงเวลาและทำงานในวันหยุด เกิน 36 ชั่วโมงต่อสัปดาห์ ผิดกฎหมายคุ้มครองแรงงาน ฝ่าฝืนมีโทษทั้งจำและปรับ  
นายอนันต์ชัย อุทัยพัฒนาชีพ อธิบดีกรมสวัสดิการและคุ้มครองแรงงาน เปิดเผยว่า กฎหมายคุ้มครองแรงงาน กำหนดห้ามนายจ้างให้ลูกจ้างทำงานล่วงเวลาและทำงานในวันหยุด เว้นแต่กรณีที่มีความจำเป็นนายจ้างอาจให้ลูกจ้างทำงานล่วงเวลาและทำงานในวันหยุดได้ แต่ต้องได้รับความยินยอมจากลูกจ้างก่อนเป็นคราวๆ ไป นอกจากนี้ กฎหมายยังกำหนดห้ามนายจ้างให้ลูกจ้างทำงานล่วงเวลาและทำงานในวันหยุดรวมกันเกิน 36 ชั่วโมงต่อสัปดาห์ด้วย กรณีที่นายจ้างไม่ปฏิบัติตามกฎหมาย จะมีความผิดโดยมีโทษจำคุกไม่เกิน 6 เดือน ปรับไม่เกิน 1 แสนบาท หรือทั้งจำทั้งปรับ กรมสวัสดิการและคุ้มครองแรงงาน จึงขอให้นายจ้างปฏิบัติให้ถูกต้อง หากมีข้อสงสัยหรือสอบถามได้ที่ สำนักงานสวัสดิการและคุ้มครองแรงงานจังหวัดทุกจังหวัด หรือโทรศัพท์สายด่วน 1506 กด 3  
  อธิบดีกรมการจัดหางาน เปิดเผย ศปมผ. อนุมัติงบให้จัดซื้อเครื่องสแกนม่านตา วงเงิน 10 ล้าน 
นายอนุรักษ์ ทศรัตน์ อธิบดีกรมการจัดหางาน (กกจ.) กล่าวถึงความคืบหน้าในการจัดซื้อเครื่องสแกนม่านตา ที่ใช้ในการพิสูจน์อัตลักษณ์แรงงานประมง ว่า รัฐบาล มอบหมายให้กระทรวงแรงงาน โดยกรมการจัดหางาน ดำเนินการจัดซื้อจัดหาเครื่องสแกนม่านตา เพื่อพิสูจน์อัตลักษณ์บุคคลในกลุ่มแรงงานต่างด้าวกิจการประมง ซึ่งขณะนี้ได้รับแจ้งจากศูนย์บัญชาการแก้ไขปัญหาการทำการประมงผิดกฎหมาย (ศปมผ.) ว่าได้จัดสรรงบประมาณ 10 ล้านบาท ให้กรมการจัดหางานดำเนินการจัดซื้อจัดหาเครื่องสแกนม่านตา 100 เครื่อง ซึ่งเป็นราคาเดียวกับที่กรมเจ้าท่าเคยจัดซื้อมาก่อน อย่างไรก็ตาม การจัดซื้อจัดหาได้มีการทำหนังสือสอบถามไปยังกรมบัญชีกลางแล้วว่า หากจะต้องซื้อเครื่องสแกนม่านตาสเปกเดิม เพื่อเข้าถึงฐานข้อมูลเดิม จะสามารถซื้อโดยวิธีใด เนื่องจากระบบเดิมมีการเก็บข้อมูลอัตลักษณ์บุคคลเมื่อมีการสแกนม่านตา ข้อมูลจะถูกเก็บเข้าในระบบ หากจะอ่านข้อมูลต้องเข้ารหัสก่อน ซึ่งจะต้องใช้ซอฟแวร์ในการอ่านข้อมูล โดยใช้รหัสซึ่งจะต้องเสียค่าใช้จ่ายเพิ่มในการอ่านข้อมูลคนต่างด้าว ดังนั้น จะต้องดูรายละเอียดให้รอบคอบก่อนทั้งการจัดซื้อ และระบบต่างๆ ทั้งนี้ พล.ต.อ.อดุลย์ แสงสิงแก้ว รัฐมนตรีว่าการกระทรวงแรงงาน ได้กำชับให้ปฏิบัติและดำเนินการให้ถูกต้องตามระเบียบของกฎหมาย 
  31  ก.ค. 61   
  รัฐบาลเตรียมการจัดงานเฉลิมพระเกียรติสมเด็จพระนางเจ้าสิริกิติ์ พระบรมราชินีนาถ ในรัชกาลที่ 9  
 นางพัชราภรณ์ อินทรียงค์ ปลัดสำนักนายกรัฐมนตรี เปิดเผยว่า รัฐบาลได้เตรียมจัดกิจกรรมเฉลิมพระเกียรติสมเด็จพระนางเจ้าสิริกิติ์ พระบรมราชินีนาถ ในรัชกาลที่ 9 เนื่องในโอกาสวันเฉลิมพระชนมพรรษา 86 พรรษา 12 สิงหาคม 2561 อย่างสมพระเกียรติ ทั้งในส่วนกลาง ส่วนภูมิภาค และในต่างประเทศ โดยส่วนกลางมีกิจกรรมในวันที่ 12 สิงหาคม 2561 ประกอบด้วย พิธีทำบุญตักบาตรพระสงฆ์และสามเณร จำนวน 243 รูปถวายพระราชกุศล พิธีถวายเครื่องราชสักการะเบื้องหน้าพระฉายาลักษณ์สมเด็จพระนางเจ้าสิริกิติ์ พระบรมราชินีนาถ ในรัชกาลที่ 9 ณ เวทีท้องสนามหลวง และพิธีจุดเทียนถวายพระพรชัยมงคล เวลา 19.00 น. พลเอก ประยุทธ์ จันทร์โอชา นายกรัฐมนตรี เป็นประธานในพิธีฯ ณ เวทีท้องสนามหลวง โดยโทรทัศน์รวมการเฉพาะกิจแห่งประเทศไทย จะถ่ายทอดสด เพื่อประชาชนทุกหมู่เหล่าทั่วประเทศร่วมถวายพระพรชัยมงคลโดยพร้อมเพรียงกัน ทั้งนี้ในพิธีจุดเทียนถวายพระพรชัยมงคลในปีนี้ ได้กำหนดให้ใช้เพลง “สดุดีพระแม่เจ้า” ซึ่งเป็นเพลงที่ได้รับรางวัลชนะเลิศในงานวันแม่แห่งชาติ ประจำปี 2523 ประพันธ์คำร้องและทำนองโดยนายทวี มาศมัณทนะ
  นอกจากนี้ รัฐบาลยังกำหนดให้มีการจัดกิจกรรมและโครงการเฉลิมพระเกียรติต่างๆ เช่น พิธีทางศาสนามหามงคล 5 ศาสนา กิจกรรมจิตอาสา “เราทำความ ดี ด้วยหัวใจ” เพื่อการพัฒนาลำน้ำกับชีวิต บนวิถีแห่งความพอเพียง เพื่อประโยชน์และความสุขของประชาชน โครงการปฏิบัติธรรมเฉลิมพระเกียรติ โครงการมหกรรมผ้าไหม ไหมไทยสู่เส้นทางโลก การจัดงานศิลปาชีพ ประทีปไทย OTOP ก้าวไกล ด้วยพระบารมี การแสดงโขนเฉลิมพระเกียรติชุดศึกแสงอาทิตย์ การแสดงละครประวัติศาสตร์เฉลิมพระเกียรติ เรื่อง นางเสืองและการจัดแสดงมหกรรมวัฒนธรรมเฉลิมพระเกียรติ 4 ภาค
  ปลัดสำนักนายกรัฐมนตรี กล่าวเพิ่มเติมว่า ในโอกาสอันเป็นมหามงคลนี้ รัฐบาลขอเชิญชวนหน่วยงานภาครัฐ ภาคเอกชนและประชาชนร่วมกิจกรรม รวมทั้งประดับพระฉายาลักษณ์สมเด็จพระนางเจ้าสิริกิติ์ พระบรมราชินีนาถ ในรัชกาลที่ 9 และประดับธงชาติไทยคู่กับธงอักษรพระนามาภิไธย ส.ก. ตามอาคารสถานที่ของหน่วยงานและบ้านเรือน พร้อมทั้งจัดให้มีสถานที่ลงนามถวายพระพรชัยมงคลตามความเหมาะสมและขอเชิญชวนพร้อมใจกันแต่งกายหรือสวมใส่เสื้อผ้าโทนสีฟ้า ตลอดเดือนสิงหาคม 2561 
   กระทรวงมหาดไทย แจ้งทุกจังหวัดเตรียมการจัดกิจกรรมเฉลิมพระเกียรติสมเด็จพระนางเจ้าสิริกิติ์ พระบรมราชินีนาถ ในรัชกาลที่ 9 
 นายฉัตรชัย พรหมเลิศ ปลัดกระทรวงมหาดไทย เปิดเผยว่าด้วยรัฐบาลได้กำหนดจัดกิจกรรมเฉลิมพระเกียรติสมเด็จพระนางเจ้าสิริกิติ์ พระบรมราชินีนาถ ในรัชกาลที่ 9 เนื่องในโอกาสวันเฉลิมพระชนมพรรษา 86 พรรษา 12 สิงหาคม 2561 กระทรวงมหาดไทย ได้แจ้งให้ทุกจังหวัดเตรียมการจัดงานเฉลิมพระเกียรติ โดยประดับพระฉายาลักษณ์สมเด็จพระนางเจ้าสิริกิติ์ พระบรมราชินีนาถ ในรัชกาลที่ 9 บริเวณหน้าศาลากลางจังหวัด ประดับธงชาติร่วมกับธงอักษรพระนามาภิไธย “ส.ก.” พร้อมระบายผ้าฟ้าขาว โดยรอบอาคารและประดับไฟส่องสว่าง ณ บริเวณศาลากลางจังหวัดและสถานที่ตามที่พิจารณาเห็นว่าเหมาะสม รวมทั้งถนนสายสำคัญในจังหวัดให้สวยงามตลอดเดือนสิงหาคม 2561 และจัดสถานที่ลงนามถวายพระพรชัยมงคล ณ บริเวณศาลากลางจังหวัดหรือสถานที่ตามที่พิจารณาเห็นเหมาะสม โดยจัดโต๊ะหมู่ประดับพระฉายาลักษณ์สมเด็จพระนางเจ้าสิริกิติ์ พระบรมราชินีนาถ ในรัชกาลที่ 9 พร้อมระบายผ้าฟ้าขาว เครื่องราชสักการะ ประดับธงชาติร่วมกับธงอักษรพระนามาภิไธย “ส.ก.” ในระหว่างวันที่ 6-12 สิงหาคม 2561 พร้อมมอบหมายเจ้าหน้าที่คอยตรวจสอบดูแลให้อยู่ในสภาพเรียบร้อย รวมทั้งแจ้งส่วนราชการ รัฐวิสาหกิจ อำเภอ องค์กรปกครองส่วนท้องถิ่น และเชิญชวนบริษัท ห้างร้าน ประชาชนร่วมประดับพระฉายาลักษณ์สมเด็จพระนางเจ้าสิริกิติ์ พระบรมราชินีนาถ ในรัชกาลที่ 9 และประดับธงชาติร่วมกับธงอักษรพระนามาภิไธย “ส.ก.” ระบายผ้าฟ้าขาว พร้อมประดับไฟส่องสว่าง บริเวณด้านหน้าอาคารสำนักงานและที่พักอาศัยให้สวยงาม
  สำหรับการจัดกิจกรรมเฉลิมพระเกียรติฯ ในส่วนภูมิภาคในวันที่ 12 สิงหาคม 2561 ณ ศาลากลางจังหวัดหรือสถานที่เหมาะสม ประกอบด้วย การจัดพิธีทำบุญตักบาตรพระสงฆ์และสามเณร จำนวน 87 รูป หรือจำนวนตามที่จังหวัดเห็นเหมาะสม  จัดพิธีลงนามถวายพระพร จัดพิธีถวายเครื่องราชสักการะและพิธีจุดเทียนถวายพระพรชัยมงคล พร้อมกับส่วนกลางในเวลา 19.00 น. พร้อมจัดแสดงมหรสพภายหลังเสร็จสิ้นพิธีจุดเทียนถวายพระพรชัยมงคล
  ทั้งนี้ กระทรวงมหาดไทย ขอเชิญชวนพี่น้องประชาชนทุกหมู่เหล่าร่วมแต่งกายด้วยชุดไทย ชุดผ้าไทย หรือชุดสุภาพโทนสีฟ้าอ่อนและเข้าร่วมการจัดงานเฉลิมพระเกียรติสมเด็จพระนางเจ้าสิริกิติ์ พระบรมราชินีนาถ ในรัชกาลที่ 9 ในส่วนภูมิภาค ณ ศาลากลางจังหวัด หรือสถานที่ที่จังหวัดกำหนด และร่วมกันขับร้องเพลงสดุดีพระแม่เจ้า  เพื่อน้อมสำนึกในพระมหากรุณาธิคุณและแสดงความจงรักภักดีเนื่องในโอกาสมหามงคลฯ 
  นายกรัฐมนตรี พร้อมสนับสนุนไทยเป็นเจ้าภาพจัดการประกวดมิสยูนิเวิร์ส 2018 เชื่อเป็นเพราะศักยภาพและความมีเสถียรภาพในประเทศ  
 พลเอก ประยุทธ์ จันทร์โอชา นายกรัฐมนตรี กล่าวถึงการที่ประเทศไทยได้รับเลือกให้เป็นเจ้าภาพจัดการประกวดมิสยูนิเวิร์ส  2018 ว่า เป็นเรื่องที่น่ายินดี ที่คณะกรรมการคัดเลือกมองเห็นศักยภาพประเทศไทย ซึ่งไทยเคยได้เป็นเจ้าภาพมาแล้ว 2 ครั้ง ปัจจัยที่ไทยได้รับการคัดเลือกเป็นผลมาจากความมีเสถียรภาพทางการเมือง ความปลอดภัยและศักยภาพของประเทศไทย ทั้งนี้จะให้กระทรวงการท่องเที่ยวและกีฬาและกระทรวงวัฒนธรรม ไปหารือและพิจารณาต่อไปว่ารูปแบบจะเป็นอย่างไร
  ทั้งนี้รัฐบาลพร้อมให้การสนับสนุน เพราะจะเป็นการส่งเสริมให้คนทั่วโลกรู้จักประเทศไทยมากยิ่งขึ้น โดยเฉพาะช่วงของการเก็บตัวผู้เข้าประกวดในพื้นที่ต่างๆ จะช่วยส่งเสริมการท่องเที่ยวในเมืองรองมากขึ้น ซึ่งถือเป็นเรื่องที่ดีในการประชาสัมพันธ์กับต่างชาติ 
 
 กทม.ยืนยัน 1 สิงหาคมนี้ จัดระเบียบทางเท้าถนนข้าวสาร เพื่อคืนทางเท้าให้กับประชาชน   
 นายสกลธี ภัททิยกุล รองผู้ว่าราชการกรุงเทพมหานคร เปิดเผยภายหลังหารือกับผู้ค้าแผงลอยบริเวณถนนข้าวสาร หลังผู้ค้ายื่นหนังสือให้ยกเลิกการจัดระเบียบ ว่า วันนี้ผู้ค้าได้เจรจาต่อรองขอทำการค้าบนทางเท้าตามเดิม แต่กรุงเทพมหานครไม่สามารถยืดเวลาออกไปได้ และยืนยันว่าวันที่ 1 สิงหาคมนี้ จะลงพื้นที่จัดระเบียบเพื่อคืนทางเท้าให้กับประชาชนตามเดิม  โดยให้ผู้ค้าย้ายลงมาตั้งแผงค้าบนถนนชิตขอบฟุตบาทและอนุญาตให้ทำการค้าตั้งแต่18.00 น.-24.00 น. สำหรับการจัดระเบียบพื้นที่ถนนข้าวสารทางกรุงเทพมหานครได้มีการเจรจาทำความเข้าใจกับผู้ค้าและผู้ประกอบการอย่างต่อเนื่อง ซึ่งการจัดระเบียบดังกล่าวเป็นนโยบายของกระทรวงการท่องเที่ยวและกีฬาและกระทรวงพาณิชย์ ซึ่งได้มีการวางแผนมาตั้งแต่ปี2557 กรุงเทพมหานครเป็นเพียงฝ่ายปฏิบัติเท่านั้น
  ทั้งนี้กรุงเทพมหานครได้ประสานกับตำรวจนครบาล เพื่อออกข้อบัญญัติจราจรปิดถนนเป็นการชั่วคราวช่วง 18.00 น. -24.00 น. สำหรับข้อกังวลของผู้ค้าในเรื่องไฟฟ้าและปัญหาน้ำท่วม ขณะนี้ได้มอบหมายให้สำนักเขตพระนครเข้าไปดูแล ส่วนปัญหาน้ำท่วมได้มอบหมายให้สำนักระบายน้ำเร่งดำเนินการขุดลอกท่อเอาสิ่งปฏิกูลที่ขวางทางระบายน้ำออก เพื่อแก้ปัญหาน้ำท่วมและรักษาความปลอดภัยบนพื้นผิวจราจร
  ขณะเดียวกันกลุ่มผู้ค้าที่เดินทางมาที่ศาลาว่าการกรุงเทพมหานครในวันนี้ ได้ยืนยันว่าจะไม่ยอมรับผลการหารือดังกล่าวและจะเดินทางไปยื่นหนังสือที่ทำเนียบรัฐบาลและสำนักงานผู้ตรวจการแผ่นดินต่อไป 
  1  ส.ค. 61   
  สมเด็จพระอริยวงศาคตญาณ สมเด็จพระสังฆราช สกลมหาสังฆปริณายก ประทานพระวโรกาสให้นายกรัฐมนตรีเฝ้าถวายเครื่องสักการะ เนื่องในวันเข้าพรรษา ประจำปี 2561 
 สมเด็จพระอริยวงศาคตญาณ สมเด็จพระสังฆราช สกลมหาสังฆปริณายกประทานพระวโรกาสให้พลเอก ประยุทธ์ จันทร์โอชา นายกรัฐมนตรี และนางนราพร จันทร์โอชา ภริยา เฝ้าถวายเครื่องสักการะ เนื่องในวันเข้าพรรษา ประจำปี 2561 ณ วัดราชบพิธสถิตมหาสีมารามราชวรวิหาร เขตพระนคร ในการนี้ สมเด็จพระสังฆราช ทรงมีพระดำรัสเกี่ยวกับหลักธรรมทางพระพุทธศาสนาแก่นายกรัฐมนตรี โอกาสนี้ สมเด็จพระสังฆราช ประธานพรกับนายกรัฐมนตรีว่า ขอให้มีแต่ความสุขกายสบายใจ คิดหวังสิ่งใดขอให้ประสบแต่ความสำเร็จ และนำพาประเทศชาติให้เจริญก้าวหน้า
 โดยนายกรัฐมนตรีได้กราบถวายรายงานถึงภารกิจเกี่ยวกับการเปิดตัวโครงการร้านค้าโทรศัพท์มือถือรับชำระสินค้าจากบัตรสวัสดิการแห่งรัฐ ซึ่งเป็นโครงการใหม่ที่ไม่เคยดำเนินการมาก่อน ทำให้ประชาชนยังไม่เข้าใจ แต่รัฐบาลจะต้องสร้างความเข้มแข็งให้กับประชาชนฐานรากและน่าจะสำเร็จในระยะยาว คาดว่าจะมีประชาชนมาลงทะเบียนเพิ่มขึ้นกว่า 1 แสนราย ซึ่งการดำเนินโครงการต่างๆ ประชาชนมีความพอใจ และส่วนตัวไม่เคยทำอะไรเพื่อตนเอง แต่ทำเพื่อประเทศชาติ พร้อมกันนี้ นายกรัฐมนตรี ยังกล่าวว่า การได้มีโอกาสเข้าวัด ถวายสักการะหรือนมัสการพระสงฆ์ถือเป็นประเพณีและการปฏิบัติของชาวพุทธ
 จากนั้น นายกรัฐมนตรีพร้อมคณะเดินทางไปยังวัดเทพศิรินทราวาสราชวรวิหาร เพื่อถวายเครื่องสักการะแด่สมเด็จพระธีรญาณมุนี เจ้าอาวาสวัดเทพศิรินทราวาสราชวรวิหาร เนื่องในวันเข้าพรรษา ประจำปี 2561
  รัฐบาลกำหนดจัดนิทรรศการ “ธงไตรรงค์ ธำรงไทย” 2-31 สิงหาคม 2561 
 นางพัชราภรณ์ อินทรียงค์ ปลัดสำนักนายกรัฐมนตรี กล่าวว่า วันที่ 28 กันยายน ของทุกปี เป็นวันพระราชทานธงชาติไทย โดยในปีนี้มีกำหนดจัดนิทรรศการ “ธงไตรรงค์ ธำรงไทย” เพื่อน้อมรำลึกถึงพระมหากรุณาธิคุณพระบาทสมเด็จพระมงกุฎเกล้าเจ้าอยู่หัว รัชกาลที่ 6 ที่ทรงพระราชทานธงไตรรงค์เป็นธงประจำชาติไทย ในระหว่างวันที่ 2-31 สิงหาคม 2561 เวลา 09.00 น.-15.00 น. ณ อาคารนวภูมินทร์ โรงเรียนวชิราวุธวิทยาลัย มีเนื้อหาสาระประกอบด้วย ประวัติความเป็นมาการกำเนิดธงไตรรงค์และพัฒนาการของธงชาติไทย ความหมายของสีต่างๆ บนธงชาติ ธงสำคัญของชาติ ข้อปฏิบัติต่างๆ ต่อธงชาติไทย วิธีการใช้ การชัก การประดับธงชาติในโอกาสต่างๆ ซึ่งจะมีนักเรียนวชิราวุธวิทยาลัยทำหน้าที่เป็นมัคคุเทศก์บรรยายและนำชมนิทรรศการ ทั้งนี้นายสุวพันธุ์ ตันยุวรรธนะ รัฐมนตรีประจำสำนักนายกรัฐมนตรี จะนำชมนิทรรศการเป็นปฐมฤกษ์รอบสื่อมวลชน ในวันศุกร์ที่ 3 สิงหาคม 2561 เวลา 14.00 น. และนายวิษณุ เครืองาม รองนายกรัฐมนตรี จะเป็นประธานในพิธีเปิดนิทรรศการฯ พร้อมบรรยายพิเศษเรื่องธงชาติไทย ในวันจันทร์ที่ 6 สิงหาคม 2561 เวลา 13.30 น.
  รัฐบาลเร่งสร้างนักบริบาลชุมชน ดูแลผู้สูงอายุที่มีภาวะพึ่งพิงหรือผู้ป่วยติดเตียง ให้มีคุณภาพชีวิตที่ดีขึ้น  
 นายแพทย์ ชูชัย ศรชำนิ รองเลขาธิการสำนักงานหลักประกันสุขภาพแห่งชาติ (สปสช.) กล่าวถึงการดูแลผู้สูงอายุในชุมชนต่างๆ ทั่วประเทศ ว่า สืบเนื่องจากการลงพื้นที่ตรวจเยี่ยมการดำเนินนโยบายของรัฐบาลและการประชุมคณะรัฐมนตรีนอกสถานที่ ทำให้พลเอก ประยุทธ์ จันทร์โอชา นายกรัฐมนตรี รับทราบปัญหาการดูแลคุณภาพชีวิตของผู้สูงอายุ จึงมีแนวคิดให้ สปสช.สร้างนักบริบาลชุมชนขึ้นมาดูแล ซึ่งที่ผ่านมาตั้งแต่ปี 2559 สปสช.ได้ร่วมกับกรมอนามัย สมาคมการพยายาลและกระทรวงการพัฒนาสังคมและความมั่นคงของมนุษย์ สร้างนักบริบาลผู้สูงอายุชุมชน โดยการจัดฝึกอบรมอาสาสมัครสาธารณสุขชุมชน คอยดูแลผู้สูงอายุแล้วกว่า 4 หมื่นคน แต่การทำงานยังเป็นลักษณะจิตอาสา ทำให้การดูแลทำได้ไม่ทั่วถึง จึงสร้างนักบริบาลชุมชนมาทำหน้าที่ดูแลโดยตรง โดยรับสมัครจากนักบริบาลกว่า 4 หมื่นคน ที่สนใจจะเป็นนักบริบาลชุมชน มาจัดฝึกอบรมเพิ่มทักษะ เมื่อสำเสร็จหลักสูตร สปสช.จะมอบเกียรติบัตร เป็นนักบริบาลผู้สูงอายุ โดยรัฐบาลจะสนับสนุนงบประมาณเป็นค่าตอบแทน ทั้งนี้ คาดว่าจะเริ่มดำเนินการได้ในปีงบประมาณ 2562 
  ประกันสังคม ชวนพี่น้องกลุ่มแท็กซี่ มอเตอร์ไซต์รับจ้าง เข้าสู่ระบบความคุ้มครองประกันสังคมมาตรา 40  
 สำนักงานประกันสังคม กำหนดจัดโครงการ “สร้างการรับรู้ประกันสังคมมาตรา 40 กลุ่มอาชีพแท็กซี่และมอเตอร์ไซต์รับจ้าง” โดยมีพลตำรวจเอก อดุลย์ แสงสิงแก้ว รัฐมนตรีว่าการกระทรวงแรงงาน เป็นประธานเปิดงาน เพื่อให้ความรู้ ความเข้าใจสิทธิประโยชน์ที่พึงจะได้รับจากการเป็นผู้ประกันตนมาตรา 40 แก่กลุ่มอาชีพแท็กซี่และมอเตอร์ไซด์รับจ้าง และเปิดโอกาสให้กลุ่มเป้าหมายสมัครเข้าระบบประกันสังคม รวมถึงสร้างเครือข่ายประกันสังคมให้สามารถนำไปขยายผลร่วมเป็นกระบอกเสียง รณรงค์ประชาสัมพันธ์ ให้แรงงานอิสระและประชาชนทั่วไปที่ใช้บริการรถแท็กซี่และมอเตอร์ไซด์รับจ้าง สามารถรับรู้ผ่านช่องทางการสื่อสารของกลุ่มอาชีพดังกล่าว ซึ่งภายในงานนอกจากจัดให้มีการบรรยายให้ความรู้ เรื่อง “สิทธิประกันสังคมมาตรา 40” แล้ว ยังจัดบูธกิจกรรมให้ความรู้เกี่ยวกับการให้บริการของกระทรวงแรงงานจากกรมต่างๆ ในกระทรวงแรงงาน บูธให้ความรู้ เรื่องงานประกันสังคม สิทธิประโยชน์ที่ควรรู้ แก่แรงงานภาคอิสระ การเล่นเกมทายปัญหา ชิงรางวัล การรับสมัครผู้ประกันตนมาตรา 40 และการบริการรับชำระเงินสมทบ จากธนาคาร และหน่วยบริการพันธมิตรและบูธให้บริการเช่า-ซื้อรถแท็กซี่ นอกจากนี้ยังมีบริการตรวจสุขภาพฟรี จากโรงพยาบาลอีกด้วย สำนักงานประกันสังคมขอเชิญชวนกลุ่มอาชีพแท็กซี่และมอเตอร์ไซต์รับจ้าง และทุกกลุ่มอาชีพร่วมงานในวันที่ 2 สิงหาคม 2561 ณ ศูนย์ประชุมวายุภักษ์ ชั้น 5 โรงแรมเซ็นทรา บายเซ็นทาราศูนย์ราชการและคอนเวนชันเซ็นเตอร์ แจ้งวัฒนะ กรุงเทพฯ 
  เลขาธิการสำนักงานประกันสังคม เผย ตัวเลขการเลิกจ้างปี 2561 มีแนวโน้มว่างงานลดลงอย่างต่อเนื่อง   
 นายสุรเดช วลีอิทธิกุล เลขาธิการสำนักงานประกันสังคม กระทรวงแรงงาน กล่าวถึงสถานการณ์การว่างงานของผู้ใช้แรงงานในระบบประกันสังคม ว่า ปัจจุบันจำนวนผู้ประกันตนมาตรา 33 ณ วันที่ 30 มิถุนายน 2561 มีจำนวนกว่า 11 ล้านคน เพิ่มขึ้นร้อยละ 17.11 เมื่อเทียบปี 2557 เป็นการสะท้อนให้เห็นถึงสถานการณ์การจ้างงานในระบบแรงงานของประเทศไทยยังคงขยายตัวตามทิศทางของการพัฒนาประเทศ ขณะเดียวกันตั้งแต่ต้นปี 2561 พบว่าอัตราการเลิกจ้างผู้ประกันตามมาตรา 33 ยังได้ลดลงอย่างต่อเนื่อง ส่วนการขอรับสิทธิประโยชน์กรณีว่างงานของผู้ประกันตนมาตรา 33 ณ เดือน มิถุนายน 2561 มีจำนวนกว่า 160,000 ราย ซึ่งเป็นสถิติสูงสุดในช่วง 5 ปีที่ผ่านมา เป็นผลสืบเนื่องจากจำนวนผู้ประกันตนในระบบประกันสังคมที่เพิ่มขึ้นอย่างต่อเนื่อง ทำให้จำนวนครั้งของการขอใช้สิทธิประโยชน์ว่างงานเพิ่มสูงขึ้นตามไปด้วย อย่างไรก็ตาม เมื่อสังเกตอัตราการเลิกจ้างงานของผู้ประกันตนควบคู่กันไปด้วยนั้น จะเห็นได้ว่าอัตราการเลิกจ้างงานยังคงอยู่ในระดับต่ำ เมื่อเทียบกับในช่วงปี 2559-2560 
  2  ส.ค. 61   
  รัฐบาลจัดกิจกรรม On Ground : คืนความสุขให้คนคลอง คืนสายคลองให้คนเมือง  
 พลโท สรรเสริญ แก้วกำเนิด รักษาราชการในตำแหน่งอธิบดีกรมประชาสัมพันธ์ กล่าวว่า ที่ประชุมคณะอนุกรรมการรณรงค์สร้างการรับรู้และประชาสัมพันธ์ กำหนดจัดกิจกรรม On Ground : คืนความสุขให้คนคลอง คืนสายคลองให้คนเมือง ครั้งที่ 2 ที่ชุมชนหลัง วค.จันทรเกษม เขตจตุจักร และ ครั้งที่ 3 ที่ชุมชนหลังสมาคมโรงเรียนไทย-ญี่ปุ่น เขตห้วยขวาง เพื่อสร้างความตระหนักรู้ให้แก่ประชาชนที่รุกล้ำริมคลองลาดพร้าวย้ายออกจากพื้นที่ผิดกฎหมาย หรือ เข้าร่วมโครงการพัฒนาที่อยู่อาศัยชุมชนริมคลอง หรือ โครงการบ้านประชารัฐริมคลองกับรัฐบาล ก่อนที่จะถูกดำเนินคดีตามกฎหมาย 
 รักษาราชการในตำแหน่งอธิบดีกรมประชาสัมพันธ์ กล่าวด้วยว่า การจัดกิจกรรมดังกล่าวจะเน้นพูดคุยและอธิบายให้ผู้ที่ยังไม่เข้าร่วมโครงการ มีความเข้าใจถึงการแก้ไขปัญหา และความช่วยเหลือของภาครัฐมากขึ้น ก่อนที่จะตัดสินใจเข้าร่วม โดยจะให้ผู้ที่เข้าร่วมโครงการกับภาครัฐไปบอกเล่าชีวิตความเป็นอยู่หลังจากย้ายเข้าบ้านหลังใหม่แล้ว ซึ่งกิจกรรมครั้งที่ 2 มีกำหนดจัดขึ้น วันอาทิตย์ที่ 19 สิงหาคมนี้ ซึ่งในวันที่ 15 สิงหาคม 2561 จะมีเจ้าหน้าที่พร้อมด้วยนักศึกษาไปเคาะประตูบ้านเชิญชวนประชาชนในพื้นที่เข้าร่วมกิจกรรม 
 กระทรวงเกษตรและสหกรณ์ บูรณาการ 6 หน่วยงาน หนุน MOU การพัฒนาระบบการประกันภัยพืชผลการเกษตรของประเทศไทย   
นายกฤษฎา บุญราช รัฐมนตรีว่าการกระทรวงเกษตรและสหกรณ์ เปิดเผยภายหลังเป็นประธานพิธีลงนามบันทึกความเข้าใจ เรื่องการพัฒนาระบบการประกันภัยพืชผลการเกษตรของประเทศไทย ระหว่างกรมส่งเสริมการเกษตร กระทรวงเกษตรและสหกรณ์ สถาบันวิจัยเศรษฐกิจป๋วย อึ๊งภากรณ์ ธนาคารแห่งประเทศไทย สำนักงานพัฒนาเทคโนโลยีอวกาศและภูมิสารสนเทศ (องค์การมหาชน) สำนักงานส่งเสริมเศรษฐกิจดิจิทัล ธนาคารเพื่อการเกษตรและสหกรณ์การเกษตร และสมาคมประกันวินาศภัยไทย ณ กระทรวงเกษตรและสหกรณ์ ว่า การลงนามบันทึกความเข้าใจในโครงการวิจัยนี้ มีระยะเวลา 3 ปี และมีจุดประสงค์เพื่อให้หน่วยงานทั้ง 6 ฝ่าย ร่วมมือกันศึกษาและพัฒนาระบบการประกันภัยพืชผลการเกษตรที่เหมาะสมและครอบคลุมเกษตรกรส่วนใหญ่ทั่วประเทศไทย รวมทั้งศึกษาบทบาทที่เหมาะสมของภาครัฐในการผลักดันการพัฒนาตลาดประกันภัยพืชผลที่ยั่งยืนของประเทศ และร่วมกันนำระบบประกันภัยพืชผลทางการเกษตรที่พัฒนาไว้ไปทดลองใช้จริงในพื้นที่นำร่องกับเกษตรกร กลุ่มเกษตรกร สหกรณ์ และวิสาหกิจชุมชน ซึ่งความร่วมมือดังกล่าวจะนำมาซึ่งองค์ความรู้และงานวิจัยเพื่อเผยแพร่ต่อสาธารณะ และเพื่อนำมาปรับปรุงผลิตภัณฑ์ให้เหมาะสมในการนำไปใช้จริงในวงกว้างทั่วประเทศต่อไป
 สำหรับการลงนามในครั้งนี้จะเป็นการสร้างความมั่นใจในการประกอบอาชีพของเกษตรกร และสร้างความเชื่อมั่นในระบบประกันภัยพืชผลกรณีประสบภัยพิบัติทางธรรมชาติ ก่อนหน้านี้แม้ว่าจะมีระเบียบกระทรวงการคลังรองรับแล้วก็ตาม แต่ยังไม่ครอบคลุมความเสียหายทั้งหมด ซึ่งระบบประกันภัยพืชผลดังกล่าว ภาครัฐจะช่วยชำระเบี้ยประกันผ่านธนาคารเพื่อการเกษตรและสหกรณ์การเกษตร (ธ.ก.ส.) ร้อยละ 80 และเกษตรกรผู้เอาประกันภัยชำระเบี้ยประกัน ร้อยละ 20   
  กรมเจ้าท่า สั่งคุมเข้มมาตรฐานระดับเสียงและความเร็วของเรือโดยสารในคลองแสนแสบ  
นายจิรุตม์ วิศาลจิตร อธิบดีกรมเจ้าท่า เปิดเผยว่า กรมเจ้าท่าได้ทำการตรวจสอบเรือโดยสารในคลองแสนแสบ โดยเฉพาะแนวทางลดระดับเสียงของเรือตามแผนปฏิบัติการในระยะเร่งด่วน โดยการนำระบบท่อพักไอเสียในรถยนต์ มาปรับใช้สำหรับเรือโดยสาร รวมถึงการควบคุมความเร็วของเรือ โดยการควบคุมรอบของเครื่องยนต์ให้สัมพันธ์กับความเร็วที่กำหนดและควบคุมคันเร่งเรือให้สัมพันธ์กับรอบของเรือ การป้องกันมลภาวะทางเสียงและความเร็ว โดยติดตั้งกล้อง CCTV อัจฉริยะตรวจจับความเร็วเพิ่มเติมในจุดเฝ้าระวังและพื้นที่ควบคุมพร้อมทั้งจัดทำป้ายกำหนดระดับเสียงและความเร็วของเรือ ประจำจุดที่เหมาะสม โดยการบูรณาการเครื่องมือตรวจวัดคุณภาพเสียงจากกรมควบคุมมลพิษและกรมอนามัย การตรวจสอบความพร้อมของเครื่องยนต์ การตรวจวัดควันดำและระดับเสียง ทุกสัปดาห์ และจัดเจ้าหน้าที่ตรวจการณ์ประจำจุดเป้าหมายที่สำคัญ การติดตามเรือโดยกล้อง CCTV  ของศูนย์ปลอดภัยทางน้ำกรมเจ้าท่า พร้อมติดตั้งกล้อง CCTV แบบ FIX เพิ่มเติม
 สำหรับแผนปฏิบัติระยะยาว จะมีการศึกษาเรือต้นแบบที่ใช้นวัตกรรมที่ลดมลภาวะทางเสียงและควัน มาทดแทนเรือที่ใช้เครื่องยนต์ดีเซล เช่น เรือโดยสารขับเคลื่อนด้วยระบบไฟฟ้า รวมถึงการจัดระบบการเดินเรือให้เหมาะสมและปลอดภัย กำหนดระยะเวลาการเดินทางต้นทาง – ปลายทาง  การให้เอกชนเข้ามามีส่วนร่วมในการกำกับดูแล บริหารท่าเรือโดยสาร เพื่อดูแลสาธารณูปโภคขั้นพื้นฐาน  จัดทำมาตรฐานของเรือโดยสารและท่าเทียบเรือโดยสารและการนำเทคโนโลยีมาใช้ในการควบคุม เช่น ระบบติดตามเรือ (AIS) และระบบสื่อสาร (วิทยุ VHF)  
  รัฐบาลเตรียมเปิดศูนย์เฉพาะกิจ ติดตามสถานการณ์น้ำ 24 ชั่วโมง  ขณะเดียวกันมีการติดตามสถานการณ์น้ำใกล้ชิดตลอดเดือนสิงหาคม  
 นายสมเกียรติ ประจำวงษ์ เลขาธิการสำนักงานทรัพยากรน้ำแห่งชาติ  หรือ สทนช. กล่าวว่า ในวันพรุ่งนี้ 3 ส.ค.61 จะเปิดศูนย์เฉพาะกิจร่วมที่เปิดทำการ 24 ชั่วโมง เพื่อติดตามสถานการณ์และบริหารจัดการน้ำ  โดยศูนย์แห่งนี้จะรวมข้อมูลเกี่ยวกับน้ำทั้งหมดในประเทศ มีเจ้าหน้าที่จากหลายหน่วยงานเข้าร่วม  มีอำนาจในการตัดสินใจเกี่ยวกับการพร่องน้ำ และการจัดการน้ำ เพื่อไม่ให้เกิดผลกระทบกับประชาชน โดยการทำงานศูนย์นี้ จะประมวลผลเป็นข้อมูลชุดเดียวกัน ใช้กับทุกหน่วยงาน โดยอำนาจการตัดสินใจอยู่ที่ พลเอก ฉัตรชัย สาริกัลยะ รองนายกรัฐมนตรี สั่งการไปยังหน่วยงานที่เกี่ยวข้อง ซึ่งจะทำงานอย่างรวดเร็ว
 สำหรับสถานการณ์น้ำของประเทศล่าสุด อยู่ในระดับสีเหลือง หรือ เตรียมการเฝ้าระวัง เนื่องจากคาดว่าในช่วงกลางเดือนสิงหาคมนี้ จะมีพายุเข้ามายังประเทศไทยอีกลูก เบื้องต้นสิ่งที่เฝ้าระวัง แบ่งเป็นอ่างเก็บน้ำขนาดใหญ่ 11 แห่ง มีสองแห่งสถานการณ์น้ำน่าเป็นห่วง คือ อ่างเก็บน้ำอูน จ.สกลนคร และอ่างเก็บน้ำแก่งกระจาน จ.เพชรบุรี ที่มีปริมาณน้ำมากกว่า ร้อยละ 80 ของความจุ จึงมีต้องมีการพร่องน้ำตามเกณฑ์ภายใน 5 วัน พร้อมแจ้งผู้ว่าราชการจังหวัด กรมป้องกันและบรรเทาสาธารณภัย หรือ ปภ. ก่อน 3 วัน ขณะที่ อ่างเก็บน้ำขนาดกลางที่มีมากกว่า 30 แห่ง อยู่ในการดูแลของกรมชลประทาน และอ่างเก็บน้ำขนาดเล็กที่มีมากกว่า 1 พันแห่ง มอบมายให้ส่วนท้องถิ่นตรวจสอบความแข็งแรง และเฝ้าระวังปริมาณน้ำ
 นายสมเกียรติ กล่าวว่า ปริมาณน้ำในปีนี้บางพื้นที่สูงกว่า ปี 2554 ในบางแห่ง เช่น เขื่อนภูมิพล และเขื่อนสิริกิติ์ แต่ยังสามารถบริหารจัดการน้ำได้  เพราะหากมีการพร่องน้ำจะมีการประกาศล่วงหน้า  ขณะที่ปริมาณน้ำในแม่น้ำโขง คาดว่าจะทยอยเพิ่มขึ้นในพื้นที่ริมฝั่งแม่น้ำโขง บริเวณ จ.เลย หนองคาย นครพนม มุกดาหาร ดังนั้น ต้องเร่งประสานแผนการระบายน้ำจาก สปป.ลาว และจีน เพื่อเตรียมพร้อมรับมือ เนื่องจากหากทราบแผนจะเตรียมการรับมือได้ก่อน 1 สัปดาห์